Qalampir.uz - Гулнорахон Дубайларга кетди-кетди... Бош прокуратура нима дейди?\nГулнорахон Дубайларга кетди-кетди... Бош прокуратура нима дейди?\n17:10, 03.10.2018 Жамият\nГулнора Каримова Дубай шаҳридаги энг қиммат меҳмонхоналардан бирига жойлашгани таъкидланган.\nЎзбекистон Республикасининг Биринчи Президенти Ислом Каримовнинг тўнғич қизи, собиқ Фонд Форумнинг васийлик кенгаши, мамлакатда 2013 йил ноябрь ойига қадар энг қудратли шахслар қаторида бўлган Гулнора Каримова яна эътибор марказида.\nБундан аввалроқ, Гулноранинг қизи Имон Каримова онаси ҳибсхонада эмас, балки уйда эканини айтган эди. Орадан кўп ўтмай халқаро оммавий ахборот воситаларида Гулнора Каримованинг Бирлашган Араб Амирликларининг Дубай шаҳрига жўнаб кетгани ҳақида хабарлар тарқалди. Маълум қилишича, Каримова 2 октябрь куни БААга етиб борган.\nХабарларда, Гулнора Каримова Дубай шаҳридаги энг қиммат меҳмонхоналардан бирига жойлашгани таъкидланган.\nТарқалган гап-сўзларга ойдинлик киритиш мақсадида “Qalampir.uz” Ўзбекистон Республикаси Бош прокуратураси Матбуот хизмати билан боғланди.\nПрокуратура Матбуот котиби Сурайё Раҳмонова “Qalampir.uz” билан суҳбатда Гулнора Каримова белгиланган тартибда жазо ўтаётганини маълум қилди.\nЭслатиб ўтамиз, Ўзбекистон Бош прокуратураси Гулнора Каримова жиноий иши бўйича тўлиқ расмий маълумотни эълон қилган эди. Унда қайд этилишича, ҳозирда 12 та хорижий давлат ҳудудида 1 млрд 394,1 млн АҚШ доллари, 63,5 млн евро, 27,1 млн фунт ва 18,5 млн франк миқдордаги маблағ легаллаштирилган.\nГулнора Каримованинг коррупция ва пулни ўзлаштириш билан боғлиқ жиноятларни содир этишдаги айби уюшган жиноий гуруҳ аъзолари Н.Содиқов, Р.Мадумаров, Ш.Собиров ва бошқаларнинг, гувоҳлар, жабрланувчиларнинг кўрсатувлари, уюшган гуруҳ назоратидаги 45 та хўжалик юритувчи субъектлар ва 16 та оффшор компаниялар фаолиятини текшириш материаллари, олинган ёзма ва ашёвий далиллар, экспертиза хулосалари ҳамда иш бўйича тўпланган бошқа далиллар билан ўз тасдиғини топган.\nТеглар:Гулнора Каримова Бош прокуратура Имон Каримова\nПрезидент Сенат ратификация қилган яна бир қонунни имзолади\n13:44, 13.12.2018 45 926\n06:47, 11.12.2018 31 379\n16:20, 07.12.2018 1 726\n16:17, 06.12.2018 9 346\n16:02, 05.12.2018 1 892


12 май 2021, Тошкент вақти: 15:22\nЎзбекистон фуқароси Россиянинг Тула шаҳрида беш киши, жумладан, уч болани ўлдирганликда айбланмоқда. Қўлга олинганидан кейин айбига иқрор бўлган 30 яшар Фарҳод Шералиев кейинчалик ўз кўрсатмаларидан воз кечиб, рус тилини умуман билмаслигини маълум қилди. Терговчилар жиноятга маиши можаро сабаб бўлганини тахмин қилаётган бўлса, ўзбек жамоаси вакиллари тергов қонунбузарликлар билан олиб бораётганига жамоатчилик эътиборини қаратмоқда.\nТула шаҳар суди 31 май куни Ўзбекистон фуқароси Фарҳод Шералиевни бир оиланинг беш аъзосини ўлдирганликда гумонлаб, ҳибсга олиш тўғрисида қарор чиқарди.\nРоссия Тергов қўмитасининг Тула вилояти бўйича идораси вакиллари пичоқлаб ўлдирилган ва яраланганлар орасида ёш болалар борлигини Озодлика билдиришди:\n- Ўлганлар беш нафар: иккита аёл ва учта 10, 9 ва 5 ёшли болалар. Нобуд бўлган болалардан иккита каттаси қизлар, кичкинаси ўғил бола бўлган. Яна бир 7 ёшдаги бола ва 37 ёшли эркак киши реанимацияда ўта оғир аҳволда қолмоқда,- деди тергов тафсилотларини очиқлаган Тула вилоят Тергов қўмитаси раҳбари муовини Зинаида Каминская.\nФарҳод Шералиев Тула шаҳар судида\nМаълум бўлишича, гумонланувчи Шералиев жиноятдан бироз вақт ўтмасдан полиция ходимлари томонидан ҳибсга олинган, аввалига ўз айбига тўлиқ иқрор бўлган, кеийнроқ эса бу иқрорни маст ҳолатда ва таржимонсиз ёзиб берганини билдирган.\n- Тергов қўмитасининг Тула вилояти бўйича бошқармаси шанба куни Россия Федерацияси Жиноят Кодексининг 105 моддаси 2 қисми “а,в” бандлари бўйича унга нисбатан жиноий иш қўзғатди. Тахминларимизга кўра, жиноят маиший асосда содир этилган. Ҳозирча гапириш эрта. Гумонланувчининг руҳий ҳолатини текшириш бўйича экспертиза тайинланди. У Россияда нима иш қилиб юрганини аниқлаяпмиз. Ҳозирча маълумки, у расман қайдда турган, аммо қайд муддати ўтиб кетган ва у нолегал ҳолатда яшаб келган,- деди терговчи Зинаида Каминская.\nТула шаҳри яқинида жойлашган Косая Гора даҳасида яшовчиларнинг асосий қисми шу атрофда жойлашган металлургия комбинати ишчиларидир. Қотиллик содир бўлган уй эгаси 29 ёшли Надежда Андреева онаси Елена ва фарзандлари билан бу уйни икки йил олдин ижарага олиб, яшаб келган.\nЎзбекистонлик 31 ёшли Фарход Шералиевнинг Надежда билан ишқий алоқалари бўлгани ва у бу уйга тез-тез келиб тургани айтилди.\nТергов маълумотларига кўра, мудҳиш ҳодиса рўй берган кун уй эгалари шашлик пиширган ва спиртли ичимлик ичган: қўшнилар бу уйга ўзбекистонлик муҳожирлар кун ора келиб туриши ва шашликхўрлик қилишини хабар қилган. Терговчилар бундан бир неча йил олдин Надежданикида Умар исмли бошқа бир ўзбекистонлик яшаб келганини аниқлаган.\nТула шаҳар марказий шифохонасида Косая Горадан ярадор ҳолатда олиб келинган 37 ёшли эркак ва 7 яшар боланинг аҳволи бирмунча яхшиланганини билдиришди. Шунингдек, шифохона навбатчиларидан ярадор бўлган киши ҳам Ўзбекистон фуқароси экани аниқланди. Озодлик ўз манбаларидан бу шахснинг исми Б. А. эканини аниқлади.\nМаълум бўлишича, 30 май шанба куни тонгги 4:30-ларда маҳаллий полиция бўлимига бир қизалоқ телефон қилган ва манзилни айтиб, “Тезроқ келинг, бизни ўлдиришяпти!” дейишга улгурган. Ҳодиса жойига етиб келган полициячилар 10 яшар бу қизчанинг жасадини эшик олдида топган. 1,5 соат ўтмасдан полиция қўшни қўчадаги уйлардан бирида ижарада яшаётган ўзбекистонлик Фарҳод Шералиевни ҳибсга олгани келди.\nМуҳожирнинг қўлга олинишига гувоҳ бўлганлар маҳаллий журналистларга у катта трассага ялангоёқ югуриб чиққани ва “Мен ўлдирганим йўқ! Бу мен эмас!”, дея полициячилардан қочганини сўзлаб беришди.\nВоқеани кузатувга олган Россиядаги “Ёшлар” ҳаракати раҳбари Махсуд Абдужабборов Туладаги қотилликка ўзбекистонликнинг алоқаси борлигига жиддий шубҳалар пайдо бўлганини иддао қилади:\n- Бу одамнинг беш киши, жумладан, ёш болаларни пичоқлаб ўлдириб, биттасини ярадор қилиб, уйига бориб тинчгина ухлаб ётиши, кейин полиция “бобиги”ни кўриб, бақириб кўчага қочиши ақлга сиғмайди! Бундай жиноят қилган одам одатда узоқроққа қочади : полиция ўзи хабар қилдики, қизча қотилнинг кўз олдида полицияга хабар берган. У патент олишга ҳужжат топширган экан, аммо пули етмагани боис шу ерда майда-чуйда ишларни бажариб юрган. Унинг қўшнилари бу яхши бола экани, ичиб юрганини биров кўрмагани, доимо озода кийиниб юргани, бировларга доимо ёрдам бериб келганини гапиришмоқда,- деди Махсуд Абдужабборов.\nЖамоатчилик фаоли сўзларича, Тергов қўмитаси ва полиция Шералиевни ҳибсга олиш ва уни сўроқ қилишда жиддий қонунбузарликларга йўл қўйган:\n- Тергов қўмитаси ва Ички ишлар ходимлари ўта маст ҳолатда бўлганлиги айтилган шахсни сўроқ қилишга қандай ҳаққи бор?! Улар ўзлари бонг уряптики, у жуда маст эди. Иккинчидан, унга сўроқ пайтида таржимон берилмаган. Тасаввур қилинг: маст ҳолатда тилни билмайдиган одам жиноятга иқрор бўлган! Қолаверса, суд қарори чиқмасдан, ҳатто ўзбекистонликка айблов эълон қилинмасдан, Россия журналистлари ва терговчилари унинг исми-шарифи, Ўзбекистон фуқароси эканини очиқлаб берди. Мигрантлар полиция учун ҳамма балода туғаноқ бўлиб қолган: ҳар қайси шов-шувли жиноятни фош этиш учун доимо мигрантни ушлашади! Чунки улар тезда иқрор бўлади ва терговчилар иши осонлашади,- деди ҳуқуқ фаоли.\nТула вилояти ўзбеклар жамоаси фаоллари Озодлик Радиосига бу ҳодисадан бехабар эканликларини билдиришди. Айни пайтда, ўзбек муҳожири ҳуқуқларини давлат томонидан тайинланган адвокат ҳимоя қилаётгани ҳам маълум бўлди.\nТула вилоят губернатори Владимир Груздев терговни шахсий назоратига олганини эълон қилди.\nОзодликка мурожаат қилган ва исмини ошкор қилмаган бир гуруҳ шахслар Россияда фаолият юритаётган ўзбек жамоаларини Тулада ҳибсга олинган ўзбек муҳожири тақдирига бефарқ бўлмаслик ва уни зарурий ҳуқуқий ҳимоя билан таъминлашга даъват этди.\nАйбсизлик презумпциясига мувофиқ, “жиноят содир этганликда айбланаётган ҳар бир шахснинг иши судда қонуний тартибда, ошкора кўриб чиқилиб, унинг айби аниқланмагунча у айбдор ҳисобланмайди”.


Турдимов наҳотки эътибор қаратмаган? – оқдарёлик ўқитувчи иккинчи бор мурожаат йўлламоқда - EFFECT.UZ\nТурдимов наҳотки эътибор қаратмаган? – оқдарёлик ўқитувчи иккинчи бор мурожаат йўлламоқда\n. 21:15 | 24.03.2021\nEffect.uz ахборот агентлигига Самарқанд вилояти, Оқдарё тумани 57-сонли умумтаълим мактабининг жисмоний тарбия фани ўқитувчиси Равшан Рашидовдан мурожаат келиб тушди.\n“Сизлар орқали, вилоятимиз ҳокими Эркинжон Турдимов ва Оқдарё тумани ҳокими Нажмиддин Сулаймоновдан амалий ёрдам сўраган эдим. Улардан садо чиқмаяпти.\nЎзим бу мактабда дарс беришдан ташқари, “Болалар ва ўсмирлар спорт мактаби”да ишлайман. Футбол ҳамда мини футболдан ёшларга сабоқ бераман.\nШу ерда футбол маҳорат мактабини қуриб, четка қишлоқларда миллионлар ўйинини оммалаштириш ниятидаман. 2019 йилдан бери қўлимдан келганича, 2003-2012 йилларда туғилган болаларни шуғиллантирмоқдаман.\nКўплаб турнирларда юқори натижаларга эришмоқдамиз. Майли, биз ҳозир алоҳида футбол мактаби қуриб беринглар демаймиз, мавжуд спорт залимизга қўшимча равишда ётоқхона ҳамда тренажор зали(спорт анжомлари билан) керак. Қишлоқ болаларининг шаҳарга қатнаб шуғилланишларига моддий имконияти етмайди.\nШуларни инобатга олиб, 57-сонли мактаб ҳар томонлама тўғри келганлиги учун директор Дилфуза Очилованинг шахсан ўзи ҳайрихоҳлик билдириб рози бўлди. Муҳими, бошлаб олдик. Бизга ёрдам керак, ишончни албатта оқлаймиз!” дейди умид билан мурожаат йўллаган Равшан Рашидов.\n“Элдор Шомуродов, Криштиану Роналдуларга ҳавас қиламиз. Улардек бўлишни хоҳлаймиз!” – дейди шу ерда тўп тепаётган болалардан бири.\n“Бизга керакли шароитларни яратиб беришларини сўраймиз!” – дейди жамоа сардори.\nТашаббус бор жойда ривожланиш бўлади. Аммо ривожланиш бўлиши учун ўша ташаббус қўллаб – қувватланиши даркор. Мутасаддилардан ушбу ҳолатга ечим топишлари орқали бу масала ижобий ҳал этилишига умид қиламиз!\nОператор: Достон Абдуқодиров\nTeglar:А.П, Дилфуза Очилова, Нажмиддин Сулаймонов, Равшан Рашидов, Эркинжон Турдимов\nОлий Мажлис Қонунчилик палатасининг навбатдаги ялпи мажлиси 25 март кунига белгиланди\n“Оғир инқироздан чиққан йилимиз, ташқи қарз жалб этмасдан, шунча маблағ ажратаяпмиз. Бунақа имконият Ўзбекистон тарихида бўлмаган” – Мирзиёев\nЎтган ой атиги 2 дона “Lacetti-Gentra” ишлаб чиқарилган,…\nЭркинжон Турдимов паралимпаячиларга уй совға қилди


Донецк аҳолиси Европа хавфсизлик ва ҳамкорлик ташкилоти кузатувчиларининг фаолиятига қарши намойиш ўтказдилар\n10:42 / 07.08.2015 3030\nЕвропа хавфсизлик ва ҳамкорлик ташкилоти кузатувчилари Донецкда ташкилотнинг фаолиятига норозилик билдираётган намойишчилар билан суҳбатлашди. ЕХҲТ Донецк аэропорти ёнида бир ҳафта ичида 500 га яқин портлашни қайд қилди. Донецкнинг юзлаб аҳолиси норозилик намойишларида ЕХҲТ вакилларидан Украина шарқидаги вазиятни холис ёритишни талаб қилмоқда. Намойишчилар кузатувчилар яшайдиган меҳмонхона олдида тўқнашувлар оқибатида ҳалок бўлган Донбасс аҳолисининг қонини ифодаловчи қизил бўёқни тўкиб чиқишди.\nБўёқлар автомобилларда олиб келиниб, Park Inn меҳмонхонаси ёнида тўкиб чиқилди. Намойиш иштирокчилари қўлларида “Сиз деб одамлар ҳалок бўлмоқда!” ва “Кўзни каттароқ очиш пайти келди” дейилган плакатлар ушлаб олгандилар.\nНамойишчиларнинг фикрича, ЕХҲТ кузатувчилари ўз ҳисоботларида Донбассдаги вазиятни нохолис ёритмоқда.\nНамойиш иштирокчилари ёнига ЕХҲТ вакили чиқиб, намойишчиларнинг айбловларига жавоб беришга уринди.\n“Биз вазиятни кузатиб, ахборот тўплаб, ҳисобот берамиз. Бу биз қила оладиган барча нарса. Биз буни сиз ва бутун жаҳон учун қилмоқдамиз ва келгусида ҳам қиламиз”, деб айтди вакил.\nДонбассда давлат тўнтаришидан норози бўлган аҳолига қарши кучишлатар операция бир йилдан кўпроқдан бери давом этиб келмоқда.


Нега шифокорлар коронавирусни даволаш бўйича бир-бирига қарама-қарши фикрларни ёзишяпти? — Sof.uz\nНега шифокорлар коронавирусни даволаш бўйича бир-бирига қарама-қарши фикрларни ёзишяпти?\n27.07 18:11 654 Тиббиёт\nНурмат Отабеков | Фото: ХПК\nБугун АОКА ҳузуридаги штабда Санитария - эпидемиология назорати Давлат инспекцияси раҳбари Нурмат Отабеков иштирокида брифинг ўтказилди.\nУнда коронавирус инфекцияси билан боғлиқ долзарб саволларга жавоб қайтарилди.\nСавол: Нега интернет тармоқларида тиббиёт ходимлари коронавирус ташхиси, даволаш ва профилактикаси бўйича бир-бирига умуман қарама-қарши фикрларни ёзишяпти. ССВ раҳбарлигида ҳамма шифокорлар ягона бир тўхтамга келиб олиб, бир хил тавсиялар берса бўлмайдими. Уларга қулоқ солган аҳолининг ҳам боши қотиб қолган, кимга ишонишини билишмайди?\nЖавоб: Бир соҳа вакилларининг ҳар хил фикрда бўлишлари табиий ҳол, у ўз йўлида баҳс-мунозараларга сабаб бўлиб, натижада ҳақиқат қарор топади.\nКузатиб боряпман баъзи тиббиёт ходимлари қайсидир тоифадаги (категория) беморларга нималарнидир тавсия этса, дарҳол иккинчи бир шифокор пайдо бўлиб, ушбу тавсияларнинг нотўғри эканлигини, фойда бермаслигини, ҳатто зарари борлигини ёзмоқда.\nНазаримда тиббиёт ходимлари бир - бирини тўлдиришни, қўшимча тавсиялар беришни, лозим бўлса қайсидир шифокор ниманидир билиб-билмай нотўғри тавсия қилган бўлса, киши билмас ушбу вазиятдан шифокорни ва унинг тавсияларига ишонган фуқарони олиб чиқиб кетишни ўрганишлари керак.\nтиббиёт Shifokorlar коронавирус Санитария-эпидемиология назорати давлат инспекцияси бошлиғи Нурмат Отабеков\n10.08 12:00 2413\n8.08 18:13 2129\n9.08 10:18 2017\n10.08 13:02 2012\n8.08 15:11 1938\n14:44 11 Ўзбекистон\nБугун, 10:04 164 Ўзбекистон\nБугун, 09:57 477 Ўзбекистон


Uzbekistan Airways 28 мартдан бошлаб Самарқанддан янги маҳаллий йўналишларда авиақатновларни йўлга қўймоқда - Zamin.uz\nUzbekistan Airways Самарқанд шаҳридан янги маҳаллий йўналишларда қатновларни йўлга қўймоқда, деб хабар бермоқда «Дунё» АА.\nМаълум қилинишича, Ўзбекистонда ички туризмни янада ривожлантириш, йўловчиларга қўшимча қулайликлар яратиш мақсадида 28 мартдан бошлаб қуйидаги йўналишлар бўйича парвозларни амалга оширишни бошлайди:\nМазкур йўналишларда парвозлар ҳар куни амалга оширилади. Батафсил маълумотларни авиакомпания сайтидан олиш мумкин.\nЭслатиб ўтамиз, Президентнинг «Ўзбекистон Республикасида ички ва зиёрат туризмини янада ривожлантириш чора-тадбирлари тўғрисида»ги фармони доирасида ички туризмни рағбатлантирувчи чоралар белгиланган.\n1 мартдан бошлаб Uzbekistan Airways йўловчилари янги хизмат тури — авиакомпаниянинг қатновларига онлайн рўйхатдан ўтиш имкониятидан фойдаланишлари мумкин. Ушбу хизмат йўловчиларга аэропортдаги рўйхатдан ўтиш пунктида навбатда турмаслик ва самолёт бортида керакли жойни танлаш имкониятини беради. “Замин” янгиликларини “Telegram”да кузатиб боринг\nЯнгиликлар » Жамият » Uzbekistan Airways 28 мартдан бошлаб Самарқанддан янги маҳаллий йўналишларда авиақатновларни йўлга қўймоқда


ИСЛОМ — ТИНЧЛИК, БАҒРИКЕНГЛИК ВА МАЪРИФАТ ДИНИ (3-мақола) — Исломобод\nСиз шуердасиз Бош саҳифа → ИСЛОМ — ТИНЧЛИК, БАҒРИКЕНГЛИК ВА МАЪРИФАТ ДИНИ (3-мақола)\n«Ислом» сўзининг араб тилидаги луғавий маъноси- “бўйсуниш”, «итоат этиш», истилоҳда эса, Аллоҳга тил билан имон келтириб, дил билан тасдиқлаш, унинг кўрсатмаларига бўй сунишни англатади. Шунингдек, «Ислом» сўзининг ўзаги «салом» бўлиб, тинчлик, сулҳ маъносини англатади. Бунга далил сифатида бир наслга мансуб одамлар ўртасида хавфсизликни таъминлаши, фаровонлик ва ҳамкорликни англатишини келтириш мумкин. «Салом» сўзи Қуръоннинг 30 дан ортиқ жойида такрорланган. Шунинг билан бирга, у Аллоҳ таолонинг гўзал исмларидан биридир».\nТинчлик бебаҳо неъмат экани ислом манбаларида ҳам ўз ифодасини топган. Хусусан, Қуръони каримда: «Эй, имон келтирганлар! Ёппасига итоатга киришингиз!…» (Бакдра, 208) дейилади.\nУшбу оятдаги “ёппасига итоатга киришингиз” дегани тафсир китобларда сулҳга, ўзаро тинчликка киришинг уришни тарк этинг маносини беради. Шунингдек, “У (ер) га соғ-саломат, тинч-омон кирингиз” (Ҳижр, 46), деган Аллоҳ таолонинг оятида ҳам жаннат аҳлининг абадий ҳаёти тинчлик, осудалик ва саломатликда кечиши айтилган. Мазкур оят бизга тинчлик ва хотиржамлик нафақат бу дунёда қадирли, балки жаннатда ҳам жуда улуғ неъмат эканини ҳамда ер юзи инсониятнинг фаровон, ўзоро тотув ва ҳамжиҳат яшаши учун яратилганини билдиради.\nҲадиси шарифда эса, “Тинчлик ва хотиржамлик иккки улуғ неъмаддирки, бундан кўп одамлар маҳрумдирлар”; “Ким бизларга қарши тиғ кўтарса, у аҳли исломдан эмас” дея инсонларни тинчликнинг қадрига етишга, ўзаро аҳил-иноқ яшашга чақирилган. Шунингдек, Ибн Аббос (розияллоҳу анҳу) дан ривоят қилинган ҳадиси шаифда айтилганидек, “Икки энг азиз неъмат бор, кўплар бунинг қадрига етишмайди, булар саломатлик ва тинчлик-хотиржамликдир” (Имом Бухорий ва Имом Термизий). (давоми бор)\nЎМИ Самарқанд вилоят бош имом-хатиби З.Эшонқулов тайёрлади


Пушкин: Эй пайғамбар аёллари! - Hidoyat.uz\nАсосий саҳифа Жамият Аёллар Пушкин: Эй пайғамбар аёллари!\nЧоп этилди Fevral 7, 2019 Пушкин: Эй пайғамбар аёллари!da fikr bildirishni o'chirish\nҚуръони каримдаги энг катта сура «Бақара» сураси бўлиб, у 286 оятдан иборат. «Фотиҳа», «Бақара», «Оли-Имрон»дан кейии тартиб бўйича тўртинчи ўринда турган «Нисо» сураси ҳам ҳажм жиҳатидан катга суралар сирасига киради. Сурада оила, турмуш, аёлларнинг инсоний хуқуқлари муаммолари муолажа этилгани, бу муаммолар ниҳоятда эътиборли саналиб, суранинг биринчи оятидаёқ шу ҳакда фикр юритилгани боис у «Нисо» — «Аёллар» деб номланган.\n«1. Эй одамлар! Сизларни бир жон (Одам)дан яратган ва ундан жуфти (Ҳавво)ни яратган қамда иккисидан кўп эркак ва аёлларни таратган Раббингиздан қўрқингиз! Шунингдек, ўрталарингиздаги ўзаро муомалада номи келтирилувчи Аллоҳдан ва қариндошлар (алоқасини узиш)дан қўрқингиз. Албатта, Аллоҳ сизларни кузатиб турувчидир».\nАллоҳ таоло жами одамзотга хитоб қилиб, уларнинг инсон эканликларини эслатмоқда. Чунки одам инсонлигини эслаш билан одам, йўқса у феъл-атворда ҳайвонот қадар, сайъи амалида шайтанат қадар тубанлашуви ҳеч гап эмас.\nОдам шарафли одамга тақвоси туфайли айланади. Шунинг учун ҳам инсонни камолот сари чорловчи комиллик таълимоти бўлгаи Қуръон бани башарни қайта-қайта Аллоҳдан қўрқишга, тақволи бўлишта ундайди.\nМуфассирларимиз ояти каримадаги нозик бир ҳикматга эътиборни қаратишган, яъни «сизларни бир жондан яраттан ва ундан жуфтини яратиб…» жумласида улкан ҳақиқат мужассам бўлган, деб таъриф беришган.\nОятдан англанишича, Аллоҳ таоло Эркак билан Аёлни улуғ ҳикмат билан яратди. Инсон бўлиб яратилгани боис эркак учун ато этилган олий мақомлар, барча имтиёзлар аёлга ҳам тегишлидир. Пайдо бўлган ониданоқ аёл хуқуқда, дунёвий ҳаётдан баҳрамандликда фазлу масъулиятда эркак билан тенг мақом олди. Қуръон аёлни эркак билан баб-баробар инсони шариф иоми билан улуғлади, бир йўла икки зотга ҳам мурожаат қилиб: «Йа аййуҳаннасу!» деб хитоб қилди. Агар Аллоҳ таоло аёл зотининг мартабасига пастроқ белгилаганида эркак ва аёлни бир сифат остида жамламаган бўларди.\nУшбу суранинг учинчи ояти каримасида «…ўзингизга ёққан аёллардан иккитами, учтами, тўрттами никоҳлаб олинг», жумласи мавжуд. Бу оятдан исломда тўрттагача хотин олишга рухсат ҳукми кслиб чиққан. Бу ҳукмдан исломнинг моҳиятиии англамаганлар ёки атайдан уни бузиб талқин қилишга интилганлар — динимиз душманлари бутунлай хато хулосалар чиқаришади. Ислом дини ахлоқий, ижтимоий, ҳаётий ҳикматлар асосида Қуръони каримнинг мазкур ояти орқали тўрттагача хотин олишга рухсат берди, лекин оят давомида: «Агар адолат қила олмасликдан қўрқсангиз, биттани (олинг) ёки қўлингизда мулк бўлганлар билан (кифояланинг). Мана шу жабр қилмаслигингизга яқинроқдир», дейилди.\nАгар биз масалага давр ва шароит нуқгаи назаридан ёндашсак, рухсат маъносидаги бу қуръоний ҳукм аслида хотин олишда чеклов сифатида ваҳий бўлгани очиқ кўринади. Чунончи, Арабистонда исломгача бўлган жоҳилия даврида эркаклар ўнталаб, ўнбешталаб, ҳатто, ундан ҳам кўп аёлларга саноқсиз уйланаверганлар, улар учун ҳеч қандай чеклов бўлмаган. Аёл ҳеч қандай инсоний ҳуқуққа эга бўлмаган. Ислом дини беҳад даражадаги кўпхотинликка чегара қўйиш маъносидаги бу ҳукмни чиқарди. Инсоний қадр-қиммати, аёллик иззати, ҳуқуқлари хўрланган заифаларнинг жамиятдаги ўринларини барқарорлаиггириш, уларга бўлган ҳурмат-эътиборни қонуи даражасига кўтариш мақсадида кўпхотинлик чегараси белгиланди. Шунда ҳам улар ўртасида одиллик қилиш учун маънавий, моддий, жисмоний қувватга эга бўлмоқликни — адолатни инкор этиб бўлмайдиган даражадаги кескин шарт ва илоҳий ҳукм қшшб қўйилди. Агар эркакда адолатдск улуғ сифат бўлмас экан, у «битгани олиш» билан чекланиши лозимлиги, шундагина аёлга жабр қилиш гуноҳидан сақланиб қолиши мумкинлиги уқтирилди.\nИнсоний фазилатларнинг, адолатнинг энг улуғ даражадаги мужассам тимсоли, қуръоний комил ахлоқ соҳиби, икки олам сарвари Расулуллоҳ (с.а.в) ҳам биринчи завжаи муҳтарамалари Хадичаи Кубро (р.а.) тириклик вақтларида биргина аёл билан ҳаёт кечирганлар. Кейинчалик бир нечта аёлни никоҳларига олишлари илоҳий амр асосида бўлиб, ўзига хос сабаб ва ҳикматлари бор. Аллоҳнинг Расулидек буюк зот бир нечта завжалар билан яшаётган пайтларида «Ўзимга боғлиқ бўлмаган ҳолатларда мени кечиргин», деб тинмай Аллоҳдан афву мағфират сўраганлар. Чунки Сарвари Олам мутлақ адолатга эришиш башар учун мушкул иш эканини яхши англаганлар. Пайғамбардек зот адолатсизликка йўл қўйиб, гуноҳга ботишдан қўрқсалар… бошқаларга йўл бўлсин. Аммо мавзуимизга оид бўлмаганидан бу масалаларга кўпроқ тўхталишни лозим топмадик.\nИслом Қуръон ҳукми орқали кўпхотинликка тарғиб қилмади, аксинча, кўпхотинликни чегаралади. Аёл шаънини поймол қилмади, аксинча, аёлнинг инсоний ҳуқуқларини тиклади, Қуръон оятида мужассам бўлган илоҳий низом асосида эркак билан аёлнинг ижтимоий ҳуқуқини тенглаштирди. Натижада аёл ўзига берилган маҳр ва совғаларни волийлари эмас, ўзи мустақил, истаганича исгифода этишга, мерос олишга ҳақли шахсга айланди. Исломдаги шахс эркинлиги фақат эркакларга эмас, аёлларга ҳам баб-баробар адли илоҳий ила татбиқ этилган муқаддас қонундир. Қуръон ояти орқали нозил бўлган илоҳий ҳукм туфайли мусулмон аёлининг маънавий ҳақ-ҳуқуқлари ва иқтисодий таъминоти муҳофазага олинди. Эркак ва аёлнинг ҳуқуқий жиҳатдан тенглиги эркаклар зиммасидаги жисмоний ва моддий таъминот вазифаларини адо этиш масъулиятини, аёллар зиммасидаги ўз хожасига итоаткорлик бурчини бекор қилмайди, албатта. Қуръоний ҳикматларга асосланган исломий таълимот аёлни инсоний ҳуқуқ жиҳатидан эркак билан тенглаштирганида унинг аёллик нафосатини, иффатини, нозиклигини ҳисобга олган ҳолда, эркак паноҳида асралишга муҳтож ва муносиб, ардоқли ва севимли бир хилқат сифатида англатди. Аёлнинг нозик елкасига номуносиб муаммолар масъулиятини юклашдек, советлар замонига хос тўпори тенглаштиришни исломдаги инсоний шараф нуқтаи назаридан тенглаштириш билан қиёслаб бўлмайди.\nИслом воқеий диндир. Исломда дунё моҳияти ниҳоятда теран акс этгани, Қуръон инсонларга уларнинг дунёвий ҳаётларини олий низомда олиб боришлари учун энг мукаммал дастуруламал экани унинг аёллар муаммосига оид оятлари — ҳукмларида ҳам ифодасини топган. Ҳаётда содир бўлиши мумкин бўлган турли фавқулодда, табиий ё зарурий ҳолатларни олий илоҳий низом асосида ҳалоллик ва поклик йўли билан, адолат мезони билан ҳал қилиш мақсадида тўрттагача хотин олишга рухсат берилган. Эътибор беринг: асло шарт қилиб қўйилмаган, аксинча, қайтарилган. Қуръоний ҳукмда холис ҳикматлар, улкан ҳаётий ҳақиқатлар мавжуд.\nАлбатта, Пушкин ёзган иқтибос Қуръоннинг илмий тафсири ёки таржимаси эмас, балки шеърий асардир. Унда шоирона тасвир, ўхшатиш, сифатлашлар билан ишлатилиши табиий. Шеърда шоирона образ бўлмаслиги мумкин эмас. Қуръонда «Эй пайғамбар аёллари», деб келган иборани шеърда «Эй пайғамбарнинг пок аёллари» деб берилиши Қуръондан узоқлашиш эмас, аксинча, Қуръон моҳиятидан келиб чиққан ҳақиқатни, Қуръоний руҳиятни теран англашдир. Пайғамбар аёлларининг олий фазилатларга эгалиги шубҳасиз, лекин уларнинг энг мумтоз фазилатлари поклик экани Қуръон ва ҳадислардан яхши маълум.\n«Аҳзоб» сураси 30-, 32-оятларда Пайғамбар аёлларига бундай мурожаат қилинади:\n«30. Эй пайғамбар аёллари! Сизлардан ким аниқ фаҳш ишини қилар экан, унинг учун азоб икки баробар зиёда қилинур! Бу (каби жазоларни бериш) Аллоҳга осондир.\n31. Сизлардан ким Аллоҳ ва Унинг пайгамбарига итоат этса ва эзгу амал қилса, Биз унинг мукофотини икки ҳисса қилиб берурмиз ва унинг учун фаровон ризқ (жаннат)ни тайёрлаб қўйгандирмиз.\n32. Эй Пайғамбар аёллари! Агар тақводор бўлсангиз, (ўзга) аёлларнинг бирортаси каби эмассиз».\nПушкин ҳам шеърларини худди шуидай хитоб билан бошлайди ва юқоридаги оятлар мазмунини жам қилиб:\nОт всех вы жен отличены (Т. И. с. 188)\n«Эй Расулнинг пок аёллари,\nУстуворсиз жами аёлдан», деб ёзади.\n«Аҳзоб» сурасининг 6-оятида:\n«6. Пайғамбар мўминларга ўзларидан ҳам ҳақлироқдир, унинг хотинлари эса уларнинг оналаридир», дейилган.\nРасулуллоҳ (с.а.в.) ҳам одам фарзанди, жами инсонларга хос хусусиятлар у зотга ҳам тегишли. Аммо Муҳаммад (с.а.в.) Аллоҳнинг фазлу карами туфайли барча гуноҳлардан поклар. У зогда фақат эзгулик ва ҳусни хулқ ибрати бор. Пайғамбар (с.а.в.) хотинлари зиммасига ҳам худди шундай масъулият – муслима аёллар учун гўзал ўрнак бўлишдек муқаддас вазифа юклатилган. Бугун ислом аҳли диққат-эътиборида бўлган аёллар гуноҳ қилишлари мумкин эмас. Ҳатго хаёлларидан бирор ножўя фикр ўтмаслиги лозим. Фисқ хаёл мўминларнинг оналари учун кечириб бўлмас айб.\nПушкин пайғамбар аёлларини биби Марям ёпинган иффат либосига ўралган қиёфада тасаввур қилади ва уларнинг қалби фақат «ҳалол оғуш» Пайғамбар (с.а.в.) учун бағишланиши, у кишига садоқатли бўлиб, бирор осийнинг назарига чеҳраи муборакларини очмасликлари лозимлигини эслатади.\nМазкур шеърда Пушкин пайғамбар аёлларининг фазилати қанчалик юксак бўлиши лозимлигини таъкидлаб туриб, иккинчи томондан бу аёлларга атрофдаги мусулмонлар ва саҳобаларнинг муносабати қандай бўлиши лозимлигини ҳам тасвир этади:\nСизлар эса, эй саҳобалар,\nМуҳаммадга бўларкан меҳмон.\nЗинҳор уни ғайри йўл томон,\nБошламоқдан қилинг тавбалар.\nУ илоҳий ваҳийга шайдо,\nЯшар экан боқмагай асло.\nМадҳиялар, ҳиссиз сўзларга:\nШукр, дея эъзозлаб базмин\nПок дил билан қилингиз таъзим\nУйидаги ёш канизларга.\nРасулуллоҳ (с.а.в.) хотинларини «ёш канизаклар» деб таърифлаш, албатта, Пушкиннинг энг катта хатоси. Пайғамбар (с.а.в.)нинг аҳли байтлари жам бўлган оила Шарқ султонларига хос гўзал канизаклар йиғилган ҳарам эмас; илоҳий ҳикмат ва ҳукмлар асосида кофирлар таъқибига учраган, эрлари ислом учун жиҳодда шаҳид бўлган муслималарни бир инсон никоҳида жам қилган байтул муқаддас эканини шоир қаердан билсин, бу ҳақиқатлардан биз сўнгги давр мусулмонлари энди хабар топдик-ку!\nЮқоридаги мисралар асосан «Аҳзоб» сурасининг 53-оятига мансуб мазмунни ифода этади.\nИмом Бухорий ва Имом Муслим ривоят қилган ҳадисга кўра, саҳобалардан Анас ибн Молик Расулуллоҳ (с.а.в.) Зайнаб бинти Жахш онамизга уйланган кунлари волидалари бериб юборган хайс таомини Пайғамбар (с.а.в.)га келтирган эканлар. Шунда Расулуллоҳ (с.а.в.) мана шу таом билан меҳмон қилиш учун саҳобаларни таклиф этганлар. Улар келиб таомдан тановул қилиб, меҳмон бўлишган. Баъзи гуруҳлар Расулуллоҳ (с.а.в.) уйларида узоқ ўтириб, гаплашиб қолишган. Булар барчаси дунёвий беҳуда гаплар бўлган чамаси, Расулуллоҳ (с.а.в.)га бу ҳолат оғир ботган. Мезбон бўлганлари учун орият қилиб, ҳеч нарса дея олмаганлар. Фақат, ташқарига чиқиб, қайтиб кирганларида аёлларига салом берганлар. Бу нозик ишорадан сўнг саҳобалар чиқиб кетишган. Шу воқеа муносабати билан:\n«53. Эй имон келтирганлар! Пайғамбарнинг уйларига фақат сизларни бирор таомга чақирилсагина кирингиз! (Ўшанда ҳам) унга эришишга кўз тутиб турмангиз, балки чақирилганингизда кирингиз ва таомдан сўнг гапга берилиб кетмай, тарқалингиз! Зеро, бу Пайғамбарга озор берур, у эса сизлардан ийманар. Аллоҳ ҳақ (гап)дан тортинмас. Қачон сизлар улардан (пайғамбар аёлларидан) бирор нарса сўрасангиз, парда ортидан сўрангиз. Мана шу сизларнинг дилларингиз ва уларнинг дилларига нисбатан ҳам тозароқ (иш)дир. Сизлар учун Аллоҳнинг пайғамбарига озор бериш ва ундан кейин аёлларига уйланишингиз асло мумкин эмасдир. Чунки бу Аллоҳ наздида улкан (гуноҳ)дир».\nПушкиннинг шеърларига асос бўлган Верёвкин таржимасида бу оят шундай ўгирилган:\n«53. О правовърные, не входите въ домъ пророческъ безъ его позволения, развъ случайно безъ намърения; бывая приглашаемы отъ него, входите свободно, и насытившись трапезы его, возвращайтеся вт» домы ваши, не досажайте ему плодословиями единые со другими.\nЕгда бесъдуетесъ женами его, да имуть покрывало на лицахъ их. Прилично бо есть сие ихъ цъломудрию, вашей скромности.\nНе должны скучати пророку Божию, не должны знати его женъ инако же согръшите тяжко».\nВерёвкин таржимаси билан Пушкиннинг «II иқтибос»ини қиёслар эканмиз, шоир Қуръон матнининг мазмунини тўлиқ сақдагани, «Аҳзоб» сурасига мансуб оятлар шеърий йўсинда қайта баён этилганлиги аниқ аён бўладн.\nҚуръон услубига хос мурожаат усули ҳам шеърда худди Қуръондагидек шаклда намоён бўлган. Қуръонда Аллоҳ таоло пайғамбар аёлларига, сўнг саҳобаларига мурожаат қилади. Пушкин ҳам шеърида Расулуллоҳ (с.а.в.) аёллари ва саҳобаларига Аллоҳ таоло хитоб қилаётганини тасвирлаб, оятнинг илоҳий ваҳий эканиии тасдиқлаган ҳолда баёи этади.\nВерёвкин таржимасида қўлланилган «порок», «покрывало», «целомудрие» каби сўзларни Пушкин шеър лексикасида жуда муваффақият билан қўллайди. Мазкур оятда зуҳур этмаган, лекин Пайғамбар (с.а.в.)нинг шамойиллари учун хос бўлган хусусиятларни ҳам шоир анча кенг тасаввур қилган ва теран ҳис этган ҳамда Аллоҳ тилидан саҳобаларга хитоб шаклида: Расулим беҳуда, дунёвий гап-сўзларни ёқгирмайди; унинг дилига илоҳий ваҳийларгина маъқул; сиз уни лағв гаплар билан машғул қилманг, деб буюради.\nПушкин юқорида баён қилинган воқеа муносабатида тушган оят мазмунини тасвирлаш орқали пайғамбар аёлларига саҳобалар улуғвор бир тавозеъ билан муносабатда бўлишлари лозимлигини таъкидлайди. Чунки бу аёллар бошқа ҳеч қайси аёлларга ўхшамайди. Уларнинг одоб-ахлоқи ҳам, тақво ва иффати ҳам бошқа аёлларникидан устун. Шу мақомларига яраша улар барчадан устувор иффатли муомалага муносиб. Саҳобалар ва пайғамбар аёллари ўртасидаги муомала маданияти Пушкинга маъқул бўлганидан шоир уларни бу тоҳира аёлларга «пок дил билан таъзим қилишга» чақиради.\nПайғамбар аёлларига бағишланган «II иқтибос»дагина эмас, Пушкиннинг бутун ижодида Шарқ аёлларини поклик тимсоли сифатида улуғлаш ғояси устун туради. Шоир «Кавказ асири» поэмасида мусулмон аёлларининг ҳаёли хатти-ҳаракатларини ниҳоятда нафис манзаралар сифатида тасвир этган бўлса, шу поэманинг асосий қаҳрамони черкас қизи (Пушкин бу поэмани дастлаб шу қаҳрамон шарафига «Черкас қизи» деб атаган) сиймоси орқали ифодалаган Шарқ аёлини муҳаббат билан тараннум этиб, уни олижаноб фазилагларга бой, ниҳоятда пок, муҳаббатда ўта фидойи, маҳбубини озод қилиб, жавобсиз севги ҳижронидан ўлимни афзал билган оташин ҳиссиёт ва мардона руҳият соҳибаси сифатида тасвирлайди.\n«Лаззатбахш фавворалар шабадасида» шеърида эса, Шарқ аёлларига таъриф бериб: «Они гуриям равны» – «Улар ҳурларга тенгдир», деб поклик Шарқ аёллари табиатидаги энг олий фазилат эканини таъкидлайди.\nНафсиламри, Шарқ аёлларини поклик тимсоли сифатида улуғлаш фақат Пушкинга эмас, умуман Оврупа адабиётига хос хусусият. Инглиз адабиётида Томас Мур, Байрон ижоди, Францияда Монтескье, Волтер асарлари, Германияда Гёрдер, Гегель фалсафаси ва Гёте шеърияти Шарқ аёллари маънавиятини улуғловчи фикрларга бой. Гёте «Ғарбу Шарқ девони»да Шарқ аёлларини шубҳасиз, жаннати аёллар. деб башорат қилган.\nПушкин Қуръондаги Пайғамбар аёлларига қаратилган оятлар мазмуни асосида уларни комил покликка чақирса, Гёте пайғамбар (с.а.в.)нинг аҳли байтларига мансуб аёллардан ҳазрати Хадича, қизлари Фотима (р.а.)ни Биби Марямга, Қуръонда васф этилган Зулайҳога тенг мақомда кўради.\nГёте Зулайҳо, Биби Марям, ҳазрати Хадича ва ҳазрати Фотималарни дунё аёлларининг энг афзаллари, шак-шубҳасиз «жаннат соҳибаларидир», деб ёзган.\nГётенинг Биби Марям ва Хадичаи Кубро ҳақидаги фикрлари Расулуллоҳ (с.а.в.)нинг ҳазрати Алидан ривоят қилинган ҳадисларига кўра, еру кўкка ишорат қилиб: «Буларнинг хотинларининг энг яхшилари Марям бинти Имрон ва Хадича бинти Ҳувайлид», деб берган таърифлари мазмунига жуда яқин туради.\nРасулуллоҳ (с.а.в.)нинг қизлари ҳақида: «Фотима муслималарнинг саййидасидир», деган таърифларини Гёте: «Фотимага фаринггалар руҳи берилиб, жисми асал билан қорилган», деб шарқона шоирона тафаккурга хос услубда тасвирлайди. Хадичаи Кубро, Фотима (р.а.) қиёфалари ҳақида Қуръонда баён этилмаган маълумотлар асосида фикр юритиш Гётенинг Қуръондангина эмас, Пайғамбар (с.а.в.) ҳадисларидан, шоирга яхши таниш бўлган Элспернинг «Муҳаммаднинг ҳаёти» асаридан манба сифатида фойдаланган бўлса керак, деган фикрга олиб келади.\nМўмина аёлларга бу синов дунё,\nЁмонликни раво кўрмагай албат.\nМашҳур тўрт нафар хойрун-нисо,\nШаксиз улар соҳиби жаннат.\nБири сиддиқалар офтоби Зулайҳо,\nЮсуф қошида ишққа айланган вужуд,\nҲусн мулкин тахтида икки подишо,\nУларга ҳатто кофир айламиш сужуд.\nБири эса муқаддас Биби Марям,\nДунё Халоскорин мушфиқ онаси.\nМарямчалик шафиқани кўрмаган олам,\nДарёдир хоч олдида тўккан жоласи.\nЗавжаи Муҳаммад ҳам дохили жаннат,\nЧун Мустафога ҳабиблик энг олий сифат.\nХадича-ла ахир Расул топмиш саодат,\nШону шуҳратни ҳам, Ҳақни ҳам албат.\nСаййида Фотима эрур робиъун нисо,\nРасулга қиз, Алига ёрки, Яратган.\nМалак поклигини қилиб дилига жо\nВужудини қормиш асалдан.\n(Таржима ўзимизники – Д.Қ.)\nГётенинг «Ғарбу Шарқ девони»га мансуб бу шеър унинг Шарқ аёли маънавиятини олий фазилатлар мужассами сифатида тараннум қилганини кўрсатади. Оврупа адабиётининг турли вакиллари турли даврларда кўнгиллар шайдоси бўлмиш аёлларнинг ниҳоятда гузал сиймоларини яратганлар. Лекин у гўзалларнинг бирортасига «жаннати»лик унвони насиб этмаган. Гёте эса юқоридаги шеърида васф этилган аёлларни бу олий унвонга муиосиб зотлар, деб талқии қилди.\nПушкин ҳам Расулуллоҳ (с.а.в)нинг завжаи мутоҳҳараларини «пайғамбарнинг пок аёллари» деб таърифлаб, уларни Гёте башорат қилган мақомга муносиб деб билгани учун «Сизгадир мерос Биби Марям ёпинган либос» деб тасвирлади.


Ўш ва Жалолобод вилоятларини ўз ичига олган Мустақил Ўзбек Демократик Мухторияти тузиш ҳақида\nby Admin on Wed Jun 16, 2010 7:20 am\nАссалому алайкум Ўш ва Жалолобод вилоятларида яшовчи барча азиз ўзбек биродарлар, сингиллар, отахонлар ва онахонлар!\nАвваламбор ушбу ва ўтган машъум кунларда жоҳиллар ва кўринишидан одамга ўхшаган аммо аслан ёввойи бир ваҳшийлар бўлган қотиллар қўлларидан шаҳид бўлган барча норасида гўдаклар, болалар, ёшлар, қариялар, барча қурбонларни Аллоҳ ўз жаннатига олган бўлсин. Уларни охиратлари обод бўлсин, рўҳлари эса бизлардан рози бўлиб, келажакдаги холис ниятларимиз, ишларимиз ва режаларимизга мададкор бўлсин!\nМен ўтган кунларда Қирғизистонда ўзбекларга қарши бўлган Даҳшатли Қатлиомдан бир Хулоса чиқардим. Сизлардан илтимос, шу Хулосамни Ўш ва Жалолобод вилоятидаги барча ўзбекларга қўлма қўл етказинг.\nҚирғизистонда ўзбекларга қарши бўлган Даҳшатли Қатлиомдан сўнг чиқарилган бир Хулоса\nБундан роппа роса 20 йил олдин турли хил сабаб ва баҳоналар, турли хил сиёсий ўйинлару башанг кийинган, давлат арбоби бўлиб ишлайдиган аммо аслан жиноятчилар бўлган манқуртлар тўдаси Ўш ва Ўзганда ўзбекларга қарши Қатлиомни ташкиллаштирди.\nМасалан, улардан бири бугун Ўш шаҳар мэри/ҳокими лавозимида ишлаётган Мелис Мирзакматовдир. ( http://www.ozodlik.org/content/article/2072635.html ). Улардан иккинчиси эса бундан 20 йил олдин Ўзган Райкомида ишлаган ва аввал ўзини кейин эса қирғизларни пешоналарига қизил латталар бойлаб (ажралиб туриш учун!) одамларни ўзбекларга қарши курашга чорлаган бир қирғиз амалдор аёли эди.\nНатижада ўша машъум кунларда минглаб бегуноҳ ўзбекларни қонлари тўкилди. Аммо ана ўша башанг кийинган, амалдорлик лавозимларида ўтириб олиб бундай жиноятларни ташкиллаштирган муттаҳамларнинг бирортаси ушланмади, жиноий жавобгарликка тортилмади. Аксинча улар яна ўзларининг олий мансабларида қолдилар.\nНатижада, орадан 20 йил ўтиб, улар яна ўша эски услубларини қўллашга қарор қилдилар. Бу ҳаётда ҳамиша шундай, ҳар қандай жиноятчи токи у ушланиб қилган гуноҳига яраша жазога тортилмас экан у яна ўз жиноятларини давом эттираверади.\nЖиноятни ташкиллаштириш бир иш бўлса, уни амалга ошириш иккинчи иш.\nБу ишда бир неча юзлаб ва ҳатто минглаб одамлар керак бўлади. Афсуски, ҳар икки Қатлиомда ҳам ана ўша амалдорлар пухта тайёрлаган режани амалга оширишда қирғизлар, асосан улар ичидаги энг бераҳмлари, энг ёввойилари, энг тарбиясизлари ва ҳар қандай жиноятга ҳамиша тайёр бўлган энг ахмоқлари асосий ролни ўйнадилар, асосий вазифани бажардилар.\nУларга бегуноҳ ўзбекларни қириш, ўлдириш, зўрлаш, отиш, тепиш ва уларни уй жой ва молк мулкларини талон тарож қилиш кейин эса қолган нарсаларни ва уйларни ёқиб юборишдек ишларни гуёки ўзларининг буюк мақсадларидек қилдилар.\nАйнан ана шу нарса, яъни асосий кўпчилик қирғизларнинг ўзбекларни кўра олмаслик, уларга нисбатан ўз юракларида доимий равишда тушуниб бўлмас, ҳеч биир асосссиз қора ният ва адоват сақлашни ҳеч нарса билан тушунтириб бўлмайди.\nМени хаёлимга келган ягона фикр шу бўлдики, қирғизларнинг аксариятида азалдан шундай бир ёмон касаллик бор. Бу касалликни оти миллатчилик, ҳасадгуйлик, ўзидан яхшироқ яшаганга ё бўйсуниш ёки уни йўқ қилиб, уни бойликларини талон тарож қилиш. Бу касалликни оти ёввойиликдир.\nБу касаллик чамаси қирғизларда минглаб йиллардан бери бўлган ва бу касаллик ўз вақтида даволанмагани, аксинча у яшириб келингани, инсонларга бу касалликдан даволанишга на имкон ва на ёрдам берилмагани учун у касаллик яширин кўринишда яшаб, янада ривожланиб бормоқда. У оддий кунларда кўзга кўринмайди. Аммо бу касаллик гуёки минг йиллар давомида қуриб қақгаб кетган ўтинга ўхшайди. битта гугурт чўпини ёқиб унга ташласангиз у бир пасда "лоп" этиб ёниб кетади. Кейин бошланади қирғин.\nУлар бировни ўлдириб, ўзлари тўккан инсон қонни кўришлари билан худди океандаги ваҳший наҳанг балиқ акула каби бадтар қутурадилар ва гуёки кўпкарига боргандек бақириб, ҳайқириб ҳимоясиз одамларни ўлдиришда давом этаверадилар.\nУлар ўзлари тўккан ҳар бир томчи қондан завқланадилар, бундан жунбушга келадилар. Энди уларни ҳеч қандай гап ҳам, ҳеч бир одам ҳам тўхтата олмайди!\nҚутурган итдан, одамларга ташланган ваҳший ҳайвондан фақатгина унга қарши кескин курашиб уни енгиш мумкин бўлганидек, қутурган қирғизларни ҳам фақат ва фақат кескин қарши кураш билан енгиш мумкин холос. Уларни тинчитаман деган қари қирғиз отахон ва онахонларни гапларини улар сариқ чақага ҳам олишмаганини кўпчилик кўрди ва билади. (Бу қатлиом ҳақидаги бир қисм далилу исботлар мана бу ерда тўпланган: Қатлиом ҳақида далил исботлар / Факты геноцида ).\nХўш, нима қилиш керак бўлмаса, қутурган қирғиз ёшларини тўхтатиш учун?\nБу учун энг аввало кучли билимга эга бўлиш керак. Масалан, дунёда айни ҳолатга тушган ва ўзига қарши қатлиомга қарши бошқа халқлар қандай чора ва тадбирлар топганлар?\nУшбу кунда фаластинликлар Исроил давлати ва яҳудийлардан, чеченистонлик, доғистонлик биродарларимиз ва умуман кавказ халқлари Россия ҳукумати ва руслардан, уйғур биродарларимиз ва тибет халқлари эса Хитой ҳукумати ва ханлардан бениҳоят азият чекиб яшамоқдалар.\nУлар ичида асосан чечен ва фаластинлик биродарларимизгина бир нарсани аниқ тушуниб етишди: Сенга қарши бўлган, сени уйинг, еринг ва ҳаётинга доимий равишда таҳдид соладиган душманга қарши фақат бир чора бор холос.\nАгар сен яшашни истасанг, ўз ҳаққинг, ўз уйи жойинг, ўз бола чақаларингни ҳаётини химоя қилишни астойдил истасанг, у холда сен ҳам душманга қарши дадил курашга киришинг керак.\nУни таслим қилишни, сен билан келишишга мажбур қилишнинг ягона чораси бу сенинг уни кучига қарши кўрсата оладиган кучинг холос. "Ўзинг учун ўл етим" деган аччиқ мақол айнан ана шундай ҳолат ва вазият ҳақида айтилган.\nТоки ҳар бир инсон, ҳар бир жамоа ва ҳар бир миллат ўз ва яқинларини ҳаётини, ўз уйи ва мол мулкини ўзи ҳимоя қила олмас экан, ундай миллат хору зор яшашга маҳкумдир.\nБас шундай экан, энди зарурий чора тадбирлар кўрилмоғи лозим.\nТемирни қизиғида босиш керак. Ушбу кунларда талмовсираб қолган, ўзи йўл қўйган улкан жиноятларни қандай бости бости қилишни. қандай қилиб бу улккан жиноят изларини яширишни билмай боши қотиб турган сотқин ва ушбу кундаши жиноятларга шерик ҳукуматга қарши кескин Ултиматум, яъни Ўзбек Халқи Талаби билан чиқиш керак.\nБу Талабнинг асосий мазмуни шундай бўлиши лозим:\nБиз, тарихий замонлардан ва минг йиллардан бери Ўш, Жалолобод вилоятларида яшаб келган ўзбекларнинг фарзандлари ва уруғ аймоқларимиз. Кўп замонлар илгари бу ерлар Турон деб аталар эди.\nБу ерларнинг тоғлару дашту биёбонларида қирғиз ва қозоқлар асосан чорвачилик қилиб яшаган бўлсалар, бу ерларнинг текис ва унумдор ерларида асосан деҳқончилик, ҳунармандчилик, косиблик, савдогарлик, меъморлик, қурувчилик каби ишлар билан машғул бўлиб ўзбеклар яшаб келишган эдилар.\nКейинчалик Совет давлатининг калтафаҳм корчалонлари ер харитасини ўзларича бузиб, чизиб унга мана бу ер "Ўзбекистон", мана буниси "Қирғизистон", буниси "Туркманистон", буниси "Қозоғистон" ва буниси "Тожикистон" деб номлар қўйдилар. Натижада айрим халқлар гуёки ўзга халқлар ва давлатларнинг қарамоғига тушииб қолдилар.\nАгар бу давлатларни адолатли ҳукумат ва ақлли раҳбарлар бошқаришганда бундай "давлат тузишлар"дан нолимаса ҳам бўлар эди. Аммо афсуски, бу давлатлар эркинлик, адолат, озодлик, демократия каби қадр қимматлар асосида тузилмагани учун бундай "давлат тузишлар" фақат ва фақат минг йиллардан бери ўзаро келишиб келган халқларни бир бирига қарама қарши қўйиш ва миллий низолар келтириб чиқаришга олиб келди, бундай низолар чиққанда эса уларни ҳал қила олмай қайтага бундай муаммоларни узоқ йиллар яшашига ва демак уларни қайта қайта такрорланишига сабабчи бўлди.\nЮқорида келтирилган ва рад этиб бўлмас далилу исботлардан келиб чиқиб биз, Ўш ва Жалолобод вилоятларида асрлар давомида яшаб келган ўзбекларнинг жамоалари йиғилишиб қуйидаги Умумий Миллий Қарорга келдик:\nБиз Ўш ва Жалолобод вилоятларини Мустақил Ўзбек Демократик Мухторияти деб эълон қиламиз.\nБизнинг Мухториятимизда ушбу кунларда бу яшовчи барча халқлар ва миллатлар тенглик асосида яшашга тўла тўкис ҳақлидирлар. Айни пайтда биз Мухториятимизда миллий низолар келтириб чиқарган ва уларни амалга оширишда иштирок этган, юегуноҳ инсонларнинг қонини тўккан бирор кимсани бу ерда яшашига рухсат бермаймиз. Улар ичидан фақатгина ўз гуноҳини тан олганлар ва одил суд олдида ўз жиноятлари учун керакли жазоларни ўтаганлар ва ниҳоят ўз айбларини тушуниб, тавба тазарру қилганларгина, миллати ва келиб чиқишидан қатьий назар бу ерда яшашга рухсат олишлари мумкин.\nБиз Мустақил Ўзбек Демократик Мухториятини қуриш ва уни тиклашда қўлимиздан келан барча ишларни қиламиз ва бутун халқимизни шу буюк курашга, ўз уйимиз, ўз юртимизни қонунийлаштириб, кейин уни қонуний равишда ҳар қандай тажовузлар ўзимиз ҳимоя қилишдек буюк ишларга чорлаймиз.\nБизни бундай улкан қадам ва буҳим қарор қилишимизга мажбур қилган нарса бу бизлар фуқароси ҳисобланган Қирғизистон ҳукуматининг биз ўзбекларни ҳимоя қилмагани ва аксинча жинояткор инсонларни бизни шаҳар қишлоқларимизга раҳбарликка қўйиб, шу каби йўллар билан аввалига ўзбек миллатини доимий равишда эзиш, ҳақоратлаш, зўрлаш, камситиш, кейин эса уларни ёппасига қириш каби жиноий ишларни ташкиллаштиришда ёки шундай ишлар руй беришига йўл қўйиб берганидир!\nБиз қирғиз халқининг биз ўзбекларга қарши ташкиллаштирган, икки марта амалга оширган ва минглаб ўзбекларни гўдак, бола, аёл ёки қария экан демасдан аёвсиз қиргани ва бизга нисбатан қилган минглаб жиноятларини ҳеч қачон кечирмаймиз ва бу қабиҳ жиноятларни шундоққина ўз ҳолига ташлаб ҳам қўя олмаймиз!!!\nБиз, Мустақил Ўзбек Мухториятининг вакиллари бу жиноятларни кимлар ташкиллаштиргани, кимлар уни амалга оширгани ва қандай йўллар билан бу ишлар бошқарилгани ҳақидаги асл ҳақиқатни очилишини Қирғизистон Ҳукуматидан талаб қиламиз\nБиз Қирғизистон Ҳукумати билан кўтарган масалаларимиз бўйича музокаралар ўтказиш тарафдоримиз.\nБизнинг қароримиз қатьий ва бу қарор бошимизга тушган оғир мусибатлар ва фожеалар туфайли аччиқ ҳаётнинг бир сабоғи каби дунёга келди.\nҲурмат ила Мустақил Ўзбек Мухторияти вакиллари\n(Сана ва макон).\n(Бу қарорни Ўш ва Жалолобод вилояти Ўзбек Жамоалари Қурултойида қабул қилиш керак!).\nУшбу масала буйича фикр ва мулоҳазаларингизни менга ёзиб юборишингиз мумкин: saturnus04@yahoo.se\nҲазратқул Худойберди. Мен бажону дил бу ишларда сизларга қўлимдан келганича ёрдам беришим ва бу ишларга бошиданоққ фаол қатнашишим мумкин.\nБуни барча биродарларга ва опа сингилларга тарқатинг. Ҳамма ўқиб ўз фикрларини билдирсинлар. Кейин мен уларни тўрлаб мана бу ерда чоп этаман: Форум_Узбекистан https://forumuzbekistan.forum2x2.ru/forum.htm\nLast edited by Admin on Fri Jun 18, 2010 1:05 pm; edited 1 time in total\nҚИРҒИЗИСТОНДАГИ ҚИРҒИН МУНОСАБАТИ БИЛАН ЎЗБЕКИСТОН ЗИЁЛИЛАРИНИНГ ТУРКИЯ ХУКУМАТИГА МУРОЖААТНОМАСИ.\nby Admin on Thu Jun 17, 2010 5:25 am\nХурматли Абдулла Гул жаноблари !\nҲурматли Ражаб Эрдуғон жаноблари!\nБиз Сизларни туркий ҳалқларнинг энг буюк лидерлари ўларок таниймиз. Қирғизистон жанубидаги қирғинни тўхтатишга Сизлар аралашмасанглар уни бошқа кучлар тўхтатмайди. Туркка туркгина ёрдам бериши аниқ. Бошқалар чин дилдан ёрдам бераётгани йўқ. Сизлар Россия хукуматига ва Қирғизистон муваққат хукумат бошлиғи Роза Ўтинбоевага дипломатик йўллар билан таъсир ўтказишларингиз ва уларни Ўшга гуманитар ёрдам киритишга рози қилишларингиз мумкин. Бу бошқа мамлакатнинг ички ишларига аралашиш эмас, аксинча дўстлик ва биродарлик ёрдами ҳисобланади. Агар шу хил тадбирлар ўтказилмаса, Ўшда бир неча юз йил тугамайдиган ўзаро биродаркўшлик уруши юзага келиши аниқ. Худди шу хил уруш туркий миллатларнинг душманларига керак! Дўстларига эмас! Туркий миллатларнинг сардорлари буни ҳисобга оларлар деган умиддамиз.\nБек Ойбек ўғли - академик.\nФайзулла Исҳоқов - тарих фанлари доктори.\nЗоҳид Ҳақназар - дирежёр профессор.\nГулчеҳра Нуриллаева - шоира.\nДадахон Ҳасан - хофиз.\nБотир Норбой - филология фанлари доктори.\nАбдулазиз Маҳмудов - кинорежиссер.\nБаҳтиёр Иса - доцент.


Ўзбекистон Президенти Шавкат Мирзиёев жойларда ислоҳотларнинг бориши билан яқиндан танишиш мақсадида 24 февраль куни Қашқадарё вилоятига ташриф буюрди, деб хабар берди ЎзА.\nДавлат раҳбари қишлоқ хўжалигидаги истиқболли лойиҳаларни кўздан кечирди. Дастлаб автоматлаштирилган кушхона, гўштни сақлаш ва қадоқлаш комплекси ташкил этилаётган Қаршидаги «Нишон кўзгу» кўп тармоқли фермер хўжалигига ташриф буюрилди.\nЯккабоғ туманида ташкил этилаётган «Қорабайир отчилик мажмуаси» хўжалиги наслчиликни сақлаш ва ривожлантириш, қорабайир зотли отларни кўпайтиришга ихтисослашган. Мажмуада 200 тагача йилқи боқилиб, ички ва ташқи бозорга сотилади. Косон туманида барпо этиладиган чорвачилик комплекси эса Косон туманида барпо этиладиган чорвачилик комплекси эса 2000 бош қорамол боқишга мўлжалланган. Мажмуа қурилиши учун 12 гектар, чорва молларига озуқабоп экинлар етиштириш учун 750 гектар ер майдони ажратилади. Бу ерда йилига 4280 тонна сут ва 210 тонна гўшт етиштириш кўзда тутилган.\nАгрофирмада балиқ увилдириқлари етиштирилиб, сув омборига ўтказилади. Йилига 500 тонна балиқ қайта ишловчи агрофирмада балиқ чавоқлари етиштирувчи инкубацион цех, 600 тонналик музлаткич, балиқ маҳсулотларини қайта ишловчи корхона, 800 тонна махсус омухта ем ишлаб чиқарувчи цех ташкил этилиши режалаштирилган.\nДавлат раҳбари «Қарши насос станциялар каскадини қайта тиклаш — III фаза» лойиҳаси билан танишди. Ушбу ирригация тармоғи эскиргани, қувур ва станцияларга Амударё сувининг лойқаси чўкиб қолгани сабабли сув исроф бўларди. Олинган сувга нисбатан энергия сарфи ошиб кетарди.\nЛойиҳа Қарши насос станциялар каскадининг 1−6-насос станцияларининг 9 насос агрегатини, 850 метр қувурларни янгилаш, сув келтирувчи канални лойқадан тозалаш ишларини амалга оширишни кўзда тутади. Бунинг учун 128 млн 934 минг доллар маблағ сарфланади. Шунингдек, НС-1 ва НС-2 оралиғидаги каналнинг 8 километр қисмини ва каналнинг чап қирғоқ дамбасини таъмирлаш режалаштирилган.\nЛойиҳани бажариш натижасида 402 минг гектар суғориладиган майдоннинг сув таъминоти яхшиланади. Насос станцияларида йилига 106,55 млн кВт соат электр энергияси тежалади.\nДавлат раҳбари Қарши туманида енгил саноатни ривожлантириш борасидаги янги лойиҳалар билан танишди. Биринчи лойиҳа — 2017−2019 йилларда вилоятда енгил саноат маҳсулотлари ишлаб чиқаришга ихтисослашган замонавий корхоналар ташкил этиш ва мавжудларини модернизация қилиш бўйича манзилли дастур бўлиб, унда 17 корхона ташкил этиш режалаштирилган. Бугунги кунда вилоятда 7 тўқимачилик корхонаси фаолият юритмоқда. Мазкур корхоналар ҳудудда етиштирилаётган пахта толасининг 10 фоизини қайта ишлаш қувватига эга.\n«ЛТ Текстиль Интернейшнл» Ўзбекистон — Хитой — Нидерландия қўшма корхонасида йилига 22 минг тонна рақобатбардош аралаш ип калава ва 50 миллион квадрат метр ип газлама ишлаб чиқариш режалаштирилаётган корхона маҳсулотларининг 80 фоизи экспортга йўналтирилади.\nЯккабоғ туманидаги илгариги «Яккабоғ текс» корхонаси негизида барпо этилаётган «Universal Taraqqiyot Tekstil» қўшма корхонасида вилоятда етиштирилган пахта толаси қайта ишланиб, мато ва чойшаблар ишлаб чиқарилади. Корхона тўлиқ қувват билан ишга туширилгач, йилига 6 млн кв м мато, 2 млн жуфт чойшаб тайёрланади.\nҚарши шаҳридаги илгариги пахта тозалаш заводи негизида ташкил этилаётган «Wood Décor Production» қўшма корхонасида Швейцариянинг машҳур «Rieter», Япониянинг «Murata», «Yamata», Германиянинг «Mayer» компанияларининг юқори самарадорликка эга дастгоҳлари ўрнатилмоқда. Бу ерда дунё бозорида рақобатбардош ип калавадан тортиб тайёр маҳсулотгача ишлаб чиқарилади.\nҚашқадарё вилоятидаги ёғ-мой корхоналарининг бўш майдонларида янги инвестициявий лойиҳаларни амалга оширмоқда. Косон туманида ташкил этиладиган мева-сабзавотларни қуритиш цехи шулардан бири. Корхонада 10 минг тонна маҳсулот қайта ишланади. Қарши шаҳрида ташкил этиладиган музлаткичда 500 тонна қишлоқ хўжалик маҳсулотлари сақланади. Ушбу туманда қурилаётган мажмуада 20 минг парранда боқиш режалаштирилмоқда.\nШундан сўнг давлат раҳбари «Шўртан газ-кимё» мажмуасининг тозаланган метани негизида синтетик суюқ ёқилғи (GTL) ишлаб чиқаришни ташкил этиш" ва «Шўртан газ-кимё» мажмуасининг ишлаб чиқариш қувватларини кенгайтириш" лойиҳалари билан танишди.\nЛойиҳа доирасида йилига 3,6 млрд м куб табиий газни қайта ишлаш орқали 1,5 млн т юқори сифатли «Евро-5» талабларига жавоб берадиган синтетик ёқилғи ишлаб чиқарилади. Шундан 743 минг тоннаси дизель ёқилғиси, 311 минг тоннаси авиакеросин, 431 минг тоннаси нафта ва 21 минг тоннаси суюлтирилган газни ташкил этади.\nДавлат раҳбарининг кўрсатмалари асосида «Шўртан газ-кимё» мажмуасининг ишлаб чиқариш қувватларини кенгайтириш" лойиҳаси концепцияси қайтадан кўриб чиқилиб, ишлаб чиқариш жараёнига синтетик нафта хомашёсини жалб қилиш масаласи ўрганилди. Лойиҳа ишга тушгач, заводнинг полимер ишлаб чиқариш қуввати ҳозирги 125 минг тоннадан 450 минг тоннагача, яъни 3,6 баробарга оширилиши таъминланади. Биринчи босқичда юқори қийматли хомашё синтетик нафтани қайта ишлаб, янги турдаги полиэтилен ва полипропилен билан биргаликда пиролиз дистилятини ишлаб чиқариш кўзда тутилган. Қурилиш-монтаж ишлари 2020 йилнинг тўртинчи чорагида якунланади.\nҚарши туманидаги «Нукробод» қишлоқ фуқаролар йиғинининг Яккаёғоч массивида янгиланган намунавий лойиҳалар асосида барпо этилган арзон уй-жойларни бориб кўрди.\nУшбу қарорга мувофиқ Яккаёғоч массивида ер участкаси 2 сотих бўлган уч хонали уйлар қурилди. Бу уйларнинг фойдаланиш майдони 63,5 квадрат метр бўлиб, унда иккита ётоқхона, меҳмонхона, ошхона, ювиниш хоналари ва қозонхона мавжуд. Массивдаги икки қаватли 16 хонадонли турар жой бинолари икки ва уч хонали қилиб қурилган.\nШавкат Мирзиёев янги уй соҳибларидан бири Алишер Аҳмедов хонадонида бўлиб, бу ерда яшаш учун яратилган шароитлар билан танишди, дилдан суҳбатлашди. Ёш оила аъзолари давлатимиз раҳбарига эътибори ва ғамхўрлиги учун самимий миннатдорлик билдирди.\nШавкат Мирзиёев Мирмирон массивидаги янгиланган намунавий лойиҳалар асосида қурилган уйларда истиқомат қилувчи аҳоли учун иссиқхона ташкил этиш лойиҳаси билан танишди. Ушбу иссиқхона 25 гектар майдонда металл, тахта, плёнка ва бошқа маҳаллий қурилиш материалларидан фойдаланилган ҳолда барпо этилади. Бу ерда лимон, мандарин ва папайя каби цитрус мевалар, помидор, бодринг, гулкарам, ҳар хил кўкатлар етиштирилиши режалаштирилган. Ушбу лойиҳа амалга оширилиши натижасида иссиқхонада йилига 3 млрд сўмлик маҳсулот етиштирилади. Уларнинг бир қисми ички бозор талабларини қондирса, қолгани экспортга йўналтирилади.\nЯнги дастур ишлаб чиқамиз, деди Президент. Унга кўра арзон уй-жойларнинг умумий майдони кенгайтирилади, нархлар ҳам шунга мувофиқлаштирилади. Қўшимча ерда одамлар чорвачилик билан шуғулланиши, хоҳласа, мана шундай иссиқхоналар қуриб, деҳқончилик қилиши мумкин.\nШавкат Мирзиёев Қарши шаҳридаги «Қарши лезер» қўшма корхонасида бўлиб, Қашқадарё вилоятида чарм-пойабзал соҳасини янада ривожлантириш дастури, мева-сабзавот етиштириш, янги логистика маркази ташкил қилиш, Яккабоғ, Китоб, Шаҳрисабз туманларида токзорлар барпо этиш бўйича қатор истиқболли лойиҳалар билан танишди.\nҲудудда етиштириладиган тери хомашёсини сифатли қайта ишлаш мақсадида вилоятда 2017−2018 йилларга мўлжалланган умумий қиймати 12,9 млн долларлик 18 инвестиция лойиҳасини амалга ошириш бўйича манзилли дастур ишлаб чиқилди.\nҚарши шаҳри, Деҳқонобод, Китоб ва Нишон туманларида 5 пойабзал, Китоб туманида чарм-атторлик маҳсулотлари, «Қарши лезер» корхонасида тайёр чарм ишлаб чиқариш лойиҳалари амалга оширилади. Бу вилоятда йилига 1 миллион дона терини қайта ишлаш, 460 минг жуфт пойабзал ва 100 минг дона чарм-атторлик маҳсулотлари тайёрлаш, 200 дан ортиқ янги иш ўрни ташкил этиш имконини беради.\nШаҳрисабз шаҳрида ташкил этилаётган «Шаҳрисабз» логистика маркази ушбу мақсадларга хизмат қилади. Илгариги пиллачилик фабрикаси ўрнида иш бошлайдиган логистика маркази мева-сабзавотларни етиштириш, тайёрлаш, қабул қилиш, саралаш, қайта ишлаш, жаҳон талабларига мос лабораторияларда текшириш, қадоқлаш ҳамда ҳўл, музлатилган ва қуритилган ҳолда экспорт қилиш билан шуғулланади.\nЯккабоғ, Китоб ва Шаҳрисабз туманларида 2017−2019 йилларда жами 5 минг гектарда янги токзорлар барпо этиш мўлжалланмоқда. Яккабоғ туманида йилига 4 минг тонна узумни қайта ишлаш лойиҳаси амалга оширилади.\nЖорий йилдан бошлаб Қашқадарё вилоятининг тоғ ва тоғолди ҳудудларида заъфарон плантациялари ташкил этишга киришилади. Ушбу ўсимлик тиббиёт ва озиқ-овқат саноатида кенг ишлатилади.


24 май 2022, Тошкент вақти: 23:26\nҚозоғистон дунёда суицидлар кўрсаткичи энг юқори мамлакатлар ўнталигига киради. Расмий маълумотларга кўра, жорий йилнинг 1-чорагида Қозоғистонда мингдан зиёд киши ўзини ўлдирган, 1625 киши ўз жонига қасд қилишга уринган.\nБолалар ва ёшларга оид рақамлар ҳам жуда хавотирли: ўтган йили 300 дан ортиқ бола ва ўсмир ўзини ўлдиришга ҳаракат қилган, шундан 144 нафари шунинг натижасида вафот этган. 2021 йил бошидан бери ёшлар орасида 248 та суицидга уриниш ҳоллари қайд қилинган бўлиб, шундан 48 таси ўлим билан тугаган...\n“Озодлик”нинг қозоқ хизмати ўз жонига қасд қилишга уринишдан сўнг омон қолган ёшлар билан учрашиб, ҳикояларини ёзиб олди. Уларнинг барчаси ўлимни “мушкул вазиятда ягона чора” деб билганини, аммо кейинчалик муаммоларни ҳал қилишнинг бошқа йўллари ҳамиша мавжудлигини англаганини тан олган.\nЭслатма: мақоладаги барча қаҳрамонларнинг исмлари ўзгартирилган.\n“Ҳаётнинг қадрини ўлим ёқасида тушундим”\nАкмарал, 19 ёш\n“Бу воқеа икки йил муқаддам бўлган. Ўшанда 17 ёшда эдим. Жаҳл устида қилганман бу ишни.\nСинфдошим билан бир-биримизни ёқтирардик. Онамнинг қаршилигига қарамай учрашардим у билан. Билиб қолгач жуда қаттиқ койиди. Кунларнинг бирида онам билан уришаётганимизда, синглим кириб қолди. Унинг олдида ёмон изза бўлдим. Синфдошим билан кўришишимни тақиқлаб қўйгани учун эмас, айнан синглимнинг ёнида мени хўрлагани учун аламзада эдим онамдан.\nМени ҳеч ким тушунишни хоҳламайди, деган фикрга келдим ва, ўйлаб ҳам ўтирмай, уйқу олдидан бир нечта ҳабдорини шартта ютдим. Эрталаб қайт қилдим, мени тезда касалхонага олиб боришди. Шундагина ҳамма билди нима бўлганини. Онам бошимни силаб: “Арзимас нарсаларни кўнглингга олаверсанг, қандай яшайсан? Ҳаёт шунақа, сабрли бўлиш керак, қизим”, деди. Дадам уришмади, шунчаки, жимгина менга суянчиқ бўлди. Шунда кўзим “ярқ” этиб очилди. Хатойимни англадим. Ҳозир ота-онам ўша қилмишим учун гуноҳимдан ўтишлари ҳақида ўйлайман фақат.\nҲаётнинг қадрини гўр ёқасига бориб қолганимда тушундим. Касалхонада ётганимда нақадар ожиз ва ҳавойи эканимни ўйларканман, уятдан ерга кириб кетишга рози бўлардим.\nОчиғи, ҳозир ҳам ғам-ташвишсиз яшаётганим йўқ, аммо энди бу ўткинчи эканини биламан. Муаммо фақат менда эмаслигини, ҳар кимнинг ўзига яраша ташвиши борлигини, сабр қилиш ва курашиш зарурлигини тушунаман. Ҳозир университетда ўқияпман. Давлат грантига ўқишга кирганимда ота-онамнинг бошлари кўкка етди”.\n“Катталар болаларнинг муаммоларини писанд қилишмайди”\nТўлқин, 23 ёш\n“Мактабда ўқиб юрганимда партадош дугонам, қўшнимиз ўз жонига қасд қилиб ўлган. 12-13 ёшларда эдик. У ўлган куни онам мени дўконга юборди. Қош қорайиб қолгани учун дугонамдан илтимос қилдим, бирга бориб-келдик.\nЭртасига у мактабга бормади. Ҳайрон бўлдим, беҳудага сира дарс қолдирмасди-да. Дарслар тугагач синф раҳбаримиз кириб, унинг вафот этганини хабар қилди. Йиғлаганча уйга қайтдим, унинг ўлганига ишонгим келмасди. Сумкамни йўлга отиб юбориб, дугонамнинг уйига бордим. Мен учун даҳшатли зарба бўлган эди бу.\nШўх-шодон қизалоқ эдим, шу воқеадан сўнг дамдўз бўлиб қолдим. Ўзимни унинг ўлимида қисман айбдор ҳис қила бошладим. Феъл-атворим ўзгарди. Мактабимдан бездим.\nЮқори синфларда ота-онамга мени шаҳар мактабига ўтказишни илтимос қилдим. Шаҳардаги энг яхши мактабга танлов билан қабул қилинган бўлсам-да, қишлоқда яшаганим сабабли билимим синфдошларимникидан паст эди барибир. Ўзлаштиришим сусайиб кетди. Бу ҳам қўшимча стресс бўлди. Боз устига, мен ўз чиройимдан қониқмасдим, бир неча йил бурун илк муҳаббатим рад қилинганди, ота-онам мен истаганча меҳр бера олмасди.\nҚайсидир лаҳзада ўзимни ҳеч кимга кераксиз деб ҳис қилдим. Ўзимни ўлдиришга жазм этдим. Қоғоз кесадиган паккича билан вена томиримни қирқмоқчи бўлдим. Худога шукрки, катта томирга етмабди. Қон оқа бошлаганида бирдан миям ишга тушди. Дарҳол қўлимни сочиқ билан боғлаб, “медпункт”га бордим.\nБошқалардан кўмак сўрашга ва кўмакни қабул қилишга тайёрлигим вазиятдан чиқишимда жуда қўл келди. Айниқса, мактабимиз психологидан ва синф раҳбаримиздан беҳад миннатдорман. Улар болалигимда юз берган фожиа учун мен айбдор эмаслигимни тушунтиришди, менга ўз муаммоларим ҳақида очиқ гапиришга, уларни яширмасликка ўргатишди”.\nЭҳтимолий фожиа аломатларини кўра билиш керак\nСветлана Богатирева, психолог\n“Барча мактаб ўқитувчилари ва ота-оналар суицид хавфи белгиларидан воқиф бўлишлари шарт. Ўз жонига қасд қилиш кўйига тушганларда мутаассибчилик кайфияти юқори бўлади. Кимдир шу ишни қилганини эшитсалар, “бу менинг ҳам қўлимдан келади”, деб ўйлашади улар.\nШундай экан, ота-оналар ўз фарзандларининг хулқ-атвори, кун тартиби, мулоқот доираси, одатларидан бохабар бўлиб туришлари керак. Агар бола бирданига руҳсиз бўлиб қолса, ўз қобиғига ўралиб олишга интилса, пана-панада йиғлаб олса ёки, аксинча, ҳаддан ортиқ фаол ва сергап бўлиб қолса, ҳушёр тортиб, уларни кузатиш лозим.\nЎзини ўлдирадиган одам бу ҳақда бировга айтмайди, дейишади. Бўлмаган гап! Улар албатта ишора беради. Охиригача бизга “сигнал” йўллашади ва ёрдамимиздан умидвор бўлишади. Бу илмий исботланган. “Яқинда мен бу ердан кетаман”, “Ҳадемай мендан қутуласизлар” деган гаплар эҳтимолий фожиадан даракдир. Айрим болалар суицидга қўл уришдан олдин ёқтирган буюмларини бировларга улаша бошлайди ёки кўр-кўрона ўзини хатарли вазиятларда қолдиради. Шу орқали ўзи билмаган ҳолда атрофдагиларга аҳволи яхши эмаслигини билдиради. Катталар эса буни кўра билишлари керак.”\n“Инсон бахтли бўлмоқ учун дунёга келади”\nАрайлим, 25 ёш\n“Учинчи синфдалигимда ота-онам мени бувимнинг қарамоғига топширганди. Бир неча йил ўтгач бувим оёқдан қолди, унга ғамхўрлик қилиш эса менинг зиммамга тушди. Ота-онам биздан аҳён-аҳёнда хабар олишарди. Шу тариқа улардан узоқлаша, бегоналаша бошладим.\nЕттинчи синфда эканман, бир синфдошимиз ўз жонига қасд қилди. Куз, ноябрь ойлари эди. У қиз касалманд, бир неча жарроҳлик амалиётини бошидан кечирган бўлса-да, аълочи эди. Мен уни синфдошларимиз аксарияти яккалаб қўйгани, мунтазам камситишгани учун ўзини ўлдирди, деб ўйлайман.\nЎшандан бери миямда суицид хаёллари чарх ура бошлади: “Ҳамма нарсадан воз кечиб, ўзимни ўлдираман”, “Мендан қутулса, дунё енгил нафас олади”, “Жонимга қасд қилсам, онам мени яхши кўришини тушуниб, афсус-надомат чекади”.\nТўққизинчи синфда мени бошқа синфга кўчиришди. Янги синфдошларим мени ўз давраларига қўшишмади. Шундай кунларнинг бирида онам яқинда келганида сўзига кирмаганим учун менга қўл кўтарганини эсладим. Токчада бувимнинг дорилари турган эди – валидолдан бир неча таблеткани ютиб юбордим: “Мана энди менсиз яшайдиган бўлдинглар”. Дори оппа-осон ўлдирса керак, қалбим ҳаловат топадиган бўлди, деб кутгандим. Йўқ, ҳеч нима қилмади.\nҲозир ўша ишим ҳаётимдаги энг катта аҳмоқлик бўлиб туюлади. Афсусдаман, албатта.\nБу ҳақда ҳеч кимга оғиз очмадим. Мактабимиздаги психологимиздан бошқа. У менга кўп ёрдам берди. Унинг маслаҳати билан, ўзимни чалғитиш учун кундалик тутишни, китоб ўқишни одат қилдим. Нафи тегди. Ёмон хаёллардан қочиб китоблардан паноҳ топаман, асарлардаги қаҳрамонлар билан пинҳона дардлашаман... Тушкунликка тушган пайтларимда баъзан шеър ёзиб тураман.\nКитоблар туфайли ҳаёт ўлимдан афзаллигини англадим. Инсон бахтли бўлиш учун дунёга келади”.\n“Болам мени ўлимдан сақлаб қолди”\nЖамал, 30 ёш\n“Мен бир неча марта ўз жонимга қасд қилмоқчи бўлганман. Охирги марта ўзимни машина остига отмоқчи эдим. Ўша онда туйқус болаларим ёдимга тушиб, фикримдан қайтдим. Уларни ёлғиз қолдириб кетишга ҳақим йўқ.\nЭрим билан ажрашганимизга тўрт йил бўлди. Икки ўғлим, бир қизим бор. Отаси алимент тўламайди. Доимий даромадим йўқ, қўл учида кун кечирамиз.\n20 ёшимда катта оилага келин бўлиб тушдим. Қайнотам ичкиликбоз, бузуқ одам эди, уйда иккимиз қолганимизда менга тирғаларди. Бир сафар зўрламоқчи бўлганида базўр қочиб қутулганман.\nИлк дафъа ўшанда ўзимни ўлдирмоқчи бўлувдим. Дўкондан кир ёйиладиган чилвир сотиб олиб, ўзимни осишга қарор қилдим. Шу хаёлда кеч киришини кутар эканман, қорнимда болам қимирлаётганини сездим. Ҳомиладор эканман! Фарзандим мени ўлимдан сақлаб қолди.\nАлоҳида яшай бошлаганимиздан сўнг маишатбоз қайнотамдан қутулдим‑у, аммо турмуш ўртоғимдан барибир ёлчимадим. Рўзғор учун мутлақо жон койитмас, беғам эди. Гоҳида мени норасидаларим билан ёлғиз қолдирганча ойлаб дом-дараксиз кетарди. Кейин билсам, бир эмас, икки хотини бор экан яна!..\nХўрлигим келди, болаларимни олиб ногирон онамнинг ёнига қайтдим. Бу ҳам етмагандек, синглим саратон касалига чалинибди... Ҳолимиз ниҳоятда аянчли. Аммо ўзимни ўлдириш ниятим ортиқ йўқ, Xудо сақласин. Фарзандларимни вояга етказишим керак. Ҳозир ижтимоий нафақага ҳужжат тайёрлаяпман. Кейин кенжа ўғлимни боғчага жойлаб, ўзимга иш қидираман. Нима иш бўлса қиламан, меҳнатдан қочмайман.\nЎлим ҳақидаги ўй-хаёллардан буткул фориғ бўлиш учун яқиндан бери намоз ўқий бошладим”.\n“Асосий сабаблар – ёлғизлик ва норозилик”\nАнна Кудиярова, Қозоғистон психоаналитиклар уюшмаси президенти\n“Инсон онгли равишда яшашдан воз кечишининг сабабларидан бири ёлғизликдир. Ожизлик, кераксизлик, танҳолик ҳисси кишини тушкунликка солади. Ва у шунча изтироб чеккандан кўра ўзимни ўлдирганим маъқул, деб ўйлай бошлайди. Агар яқинлари унинг ёлғиз ва одамови бўлиб қолгани сабабларини аниқлаб, чора кўрмасалар, бу фожиага айланиши мумкин.\nАйрим ҳолларда суицидга норозилик ҳисси сабаб бўлади – бу айниқса, болалар ва ёшлар орасида учрайди кўпроқ. Болалар ота-оналаридан, мактабдаги муносабатдан норозиликларини шу йўсин билдиришади, жонларига қасд қилиш билан ўзларига озор берганларни гўё “жазоламоқчи бўлишади”, шу йўл орқали уларни “ўз гуноҳларидан ўкинишга” мажбур қилишни хоҳлашади.”


Ёшларни ёт оқимлардан асраш ва ислом дини моҳияти — Исломобод\nСиз шуердасиз Бош саҳифа → Ёшларни ёт оқимлардан асраш ва ислом дини моҳияти\nЁшларни ёт оқимлардан асраш ва ислом дини моҳияти\nislomobod Июнь 28, 2018 0 Изоҳ\nЁшлик ажоиб давр, у ҳар бир инсонга бир марта бериладиган тенги йўқ неъматлардан бири бўлиб, унинг қадрига етмоқ керак. Бу неъматдан унумли фойдаланиб, ўзининг илмий ва маънавий салоҳиятини ошириб борган инсон ўз зиммасидаги энг олий вазифани уддалаган ҳисобланади.\nҲозирги кунда Ўзбекистон аҳолисининг 64 фоизидан ортиғини ёшлар ташкил қилади. Мамлакатимизда мустақилликнинг дастлабки йиллариданоқ ёшларнинг ҳар томонлама камол топишига қаратилган ислоҳотлар амалга оширилмоқда. Ўзбекистон Республикасининг 1991 йил 20 ноябрда қабул қилинган “Ёшларга оид давлат сиёсатининг асослари тўғрисида”ги Қонуни қабул қилинишининг ўзиёқ мамлакатимизда ёшлар масаласига алоҳида эътибор берилганлигидан далолат беради.\nБиринчи Президентимиз И.А.Каримов “Юксак маънавият енгилмас куч ” асарида “Одобли,билимдон ва ақлли,меҳнатсевар, иймон эътиқодли фарзанд нафақат ота-онанинг, балки бутун жамиятнинг энг катта бойлигидир” деб таъкидлаганлар. Дарҳақиқат, ҳар бир фарзанднинг шахсияти оилада шаклланади.Демак,оила баркамол авлод пойдевори ҳисобланади. Шундай экан оилада фарзандларни аҳлоқий- ҳуқуқий жиҳатдан тарбиялаш, айниқса, адолат, бурч, ватанпарварликни шакллантириш, она ватанни севиш ҳиссини уйғотиш ўта муҳим ҳисобланади.\nЖамиятимиз равнақи учун зарур бўлган илмларни олиш ҳар бир ёш йигит-қизнинг зиммасидаги бурчларидан бири бўлиб, унда ниятнинг холислиги энг муҳим нарсадир. Албатта, ёшларимизни дунёвий билимлар билан бир қаторда маълум даражада диний илмга ҳам эга бўлиши уларнинг маънавий онгини шакллантириб, разил сифатлардан узоқлаштиради. Жумладан, ҳар томонлама етук билимли ёшларгина ўзларининг соф имон-эътиқоди билан ўз билимини самарасини тўғри, фойдали нарсаларга йўналтириб, ўзига ва атрофидагиларга, шу жумладан жамиятга фойда келтиради. Ахлоқий бўшлиқнинг олдини олиб, жамиятнинг порлоқ келажаги учун замин таёрлайди. Миллий ва диний қадриятларимизнинг ёшларимиз тарбиясидаги ўрни беқиёсдир. Улардаги ватанпарварлик, инсонийлик, меҳр оқибат каби тушунчалар фарзандларимизни иймонли инсофли , юртимизга астойдил хизмат қилувчи юксак маънавиятли шахслар қилиб тарбиялайди. Тарбиявий ишларни амалга оширишда ва ёшларимиз онгига миллий истиқлол ғояларини сингдиришда республика маънавият ва маърифат кенгашининг олиб бораётган амалий ишларини ҳам аълоҳида таъкидлаш лозим бўлади.\nИслом — миллий маънавиятимизнинг ажралмас бўлагидир. Аммо, бу ҳолатдан фойдаланган ҳолда Ислом дини номидан ёшларимиз онгини ислом дини номи остида турли хил экстремистик ва террористик ғояларни сингдиришга урунишлар ҳозирги вақтда авж олиб кетди. Бунёдкор ва бузғунчи ғоялар ўртасидаги бундай ғоявий палигон кенг миқёсда дунё бўйлаб тарқалганлиги ҳар бир оқил инсонни хавотирга солмоқда. Бугунги кунда диний экстремизм ва терроризмдан ёшларимизни асраш ҳар бир зиёли кишининг муҳим вазифаларидан бири ҳисобланди.\nЁшларимизни турли хил ёт оқимлардан ҳимоя қилишда диний омиллар – Қуръон оятлари ва ҳадислардан кенг фойдаланиш ҳамда диннинг асл моҳиятини англатиш лозим. Бу амалиётларни дин соҳасидаги мутахассислар билан ҳамкорликда олиб борилиши энг самарали усуллардан бири ҳисобланади. Диний экстремизм ва терроризм муқаддас Ислом динига алоқадор бўлмасдан, муайян диний конфессия ва ташкилотлардаги ашаддий мутаассибона унсурларнинг фаолияти мафкурасининг натижаси эканлигини ҳар бир ёш авлодга тушунтириш бугунги куннинг долзарб мавзуларидандир. Ҳолбуки, динда мутаассибона эътиқодда бўлиш ва соф исломий эътиқоддан бехабарлик диний экстремизм ва терроризмнинг асл манбаи ҳисобланади. Аслида, Ислом динида ўзаро ҳамжиҳатлик, тинчлик ва бағрикенгликка буюрилади. Аллоҳ таоло Қуръони каримда: “Эй, имон келтирганлар! Аллоҳга итоат этингиз, Пайғамбарга ва ўзларингиздан (бўлмиш) бошлиқларга итоат этингиз! Борди-ю, бирор нарсада (дин ишида) келиша олмай қолсангиз – Аллоҳга ва охират кунига ишонадиган бўлсангиз – уни Аллоҳга ва пайғамбарига ҳавола қилингиз. Мана шу яхшироқ ва чиройлироқ (иш)дир.”\nМазкур оятда Аллоҳ таоло бандаларини Ўзи, Расули ҳамда ўз ораларидан чиққан мусулмон бошлиқларга итоат этишни буюриб, бирор муаммоли масалага дуч келинганда унинг ечимини “Аллоҳ ва пайғамбарига” ҳавола этишни, демакки, Қуръон ва ҳадисга мурожаат қилишни буюрмоқда. Бундай мушкул ҳолатларда масаланинг ечимини топиш учун энг аввало Қуръонга мурожаат қилишимиз лозим экан. Дарҳақиқат, Қуръонда бундай масалаларнинг чиройли ечими бор. Ихтилоф вақтидаги масаланинг энг тўғри ечими, қандай йўл билан бўлса ҳам, фирқаларга ажралишнинг олдини олишдир. Қуръони каримда буюрилганидек, мусулмон киши учун кўр-кўрона тақлид ярашмайди. У ҳар қандай масалада Аллоҳнинг Каломи ва пайғамбарининг ҳадисларига эргашиши, агар лозим ақидавий ва шаръий масалаларни билишга ўзининг илми етарли бўлмаса, ишончли, тақводор, олим кишилардан сўраб билиши ҳамда уни амалга татбиқ этишда фитна келтириб чиқаришдан эҳтиёт бўлиши керак.\nЖумладан, рисолат соҳиби Пайғамбаримиз Муҳаммад (с.а.в.)дан муқаддас динимизга хилоф бўлган бундай гуруҳлар ҳақида бир қатор ҳадислар ворид бўлган.\nИбн Аббосдан ривоят қилинади: “Расулуллоҳ (с.а.в.): “Менинг умматимдан бир тоифа инсонлар пайдо бўлиб, динда жуда тез илмни эгаллайдилар ва Қуръон ўқийдилар. Улар: Бошлиқларимизга бориб: “уларнинг молу давлатларини босиб оламиз ва ўзларини динимиздан четлатамиз (кофир деб эълон қиламиз)”,–дейдилар. Бундай қилиш тўғри йўл эмас. Қатода (алоэ)дан тикондан бошқа нарса ҳосил олинмаганидек, у тоифа кишиларга яқин бўлишдан фақат хатоларни жамлаш мумкин бўлади,”–дедилар.\nБиз Пайғамбаримиз саллоллоҳу алайҳи ва саллам башорат қилган бундай кимсаларни ҳозирги вақтда “ал-Қоида”, “Ҳибу-т-таҳрир”, ваҳҳобийлик, Ўзбекистон Ислом ҳаракати, ИШИД каби экстремистик ташкилотларнинг ҳаракатлари мисолида кўришимиз мумкин.\nЮқорида таъкидлаб ўтганимиздек, Ислом динининг асл моҳияти жамиятга ва бутун борлиққа эзгулик ҳисобланади. У табиат, жамият, инсон ва унинг онги, яшашдан мақсади ҳамда тақдири инсониятни бевосита қуршаб олган атроф-муҳитдан ташқарида бўлган, уни яратган, айни замонда инсонларга тўғри, ҳидоят йўлини кўрсатадиган ва ўргатадиган илоҳий қудратга ишонишни ифода этадиган таълимотдир.\nЭзгуликнинг ёрқин намоёндаси ва дунёдаги ҳар бир мўмин-мусулмоннинг буюк устози бўлган жаноб Пайғамбаримиз ҳар бир мусулмон кундалик фаолиятида қўллайдиган, умри давомида ҳаётида татбиқ этиши даркор бўлган мавзуларни марҳамат қилганлар: “Аллоҳ Таолога фарз ибодатлардан кейин энг маьқул иш – мусулмон кишини хурсанд қилишдир”.\nАбу Ҳурайра (р.а.)дан ривоят қилинади: “Расулуллоҳ (с.а.в.) дедилар: “Мусулмон – мусулмонлар унинг қўли ва тилидан саломат бўлган кишидир. Мўмин – инсонлар ўз қонлари ва молларида ундан эмин бўлган кишидир.”\nМаълумки, тил ва қўл энг кўп ишлатиладиган аъзолар бўлиб, яхши ишлар ҳам, ёмон ишлар ҳам асосан шулар билан бажарилади. Ён-атрофдагиларга аксар ҳолларда тил билан сўкиб ёки қўл билан туртиб, уриб, озор берилади, зарар етказилади. Шунинг учун, Пайғамбар (с.а.в.) шу икки аъзони лафзан зикр қилдилар. Демак, бировларга, у ким бўлишидан қатъий назар, диндошми, ғайридинми – озор беришдан ўзимизни сақлашимиз лозим. Айниқса, тилимиз ва қўлимизга хушёр бўлишимиз керак. Динимиз таълимотида нафақат инсонларга нисбатан эзгу бўлиш, балки уни ўраб турган табиат ва ундаги барча жонзотларга нисбатан ҳам меҳру шафқатли бўлишга буюрилган.\nЮқоридаги фикр-мулоҳазалардан аён бўлаётирки, ҳар қандай ном остидаги зулм вa зўрaвoнлик, турли кўринишдаги жиноятлар, гарчи у ислом номидан содир бўлаётган бўлса ҳам, Ислoм aқидaси ва таълимотига мутлақо қaршидир. Мусулмoн киши бoшқa oдaмлaрни, хоссатан ўсиб келаётган ёшларни ёмон ишларни қилишдан қaйтaришга, нафақат қайтариш, балки огоҳ этишга мaсъул. У катта бўладими, кичик бўладими – гуноҳларнинг ҳар қандай кўринишидан тийилиши ҳамда бошқаларни ҳам ундан қайтариши лозим.\nЁшларимизни турли хил бузғунчи ва вайронкор оқимлар таъсиридан ҳимоя қилиб, бунёдкор ғояларни улар онгида шакллантириш учун нималарга эътибор қаратмоқ керак?\nБу борада халқимиз огоҳликка чақириб: “Ўз уйингни ўзинг асра” деган шиорлари остида ҳар бир ота-она ўз фарзандини, ўқитувчи ўз талабасини бепарволик қилмасдан бундай оқимлар таъсиридан ҳимоя қилишга интилиши ҳамда бу йўлда ўз устида ишламоғи, изланмоғи даркор. Ёшларимиз таълим-тарбиясини миллий ва диний қадриятлар асосида шакллантириб, Ватанга муҳаббат, ота-она, элу юртга муҳаббат билан ҳамоҳанг қилиб, миллий ва диний қадриятларни, она заминни ва ҳатто унда ўсган ҳар бир дарахтни, кўчатни асраб-авайламоқга ҳамда келажак авлод учун озод-обод Ватанни асраб етказиш ўсиб келаётган ҳар бир ўсмир йигит-қизнинг вазифаси эканлигини ўргатиб боришимиз зарур. Ёшларимиз онги ва руҳиятига салбий ва кескин таъсир қилувчи ҳар қандай воситаларга қарши уларда аввало иммунететни ҳосил қилишимиз энг долзарб ишлардан бири ҳисобланади.\nШубҳа йўқки, миллий ва диний қадриятларимизнинг тарбиявий жиҳати жуда кенг ва серқирра жараён бўлиб, ёшларимиз тарбиясидаги ўрни беқиёсдир. Улардаги ватанпарварлик, инсонийлик, меҳр оқибат каби тушунчалар фарзандларимизни иймонли инсофли, юртимизга астойдил хизмат қилувчи юксак маънавиятли шахслар қилиб тарбиялайди.\nҚобилов Н.С.-Пайариқ туман «Соғиш ота» жоме масжиди имом хатиби\nРамазондан кейин нима қиламиз?!\nҲадис илми мактабига қабул бошланди\nИмкониятлардан унумли фойдаланайлик!\nЭнг ҳурматли инсон ким?


«Лукойл»нинг Тошкентдаги офиси Ўрта Осиёдаги бизнесни бошқаради\n13:36 / 27.12.2016\n«Лукойл» компаниянинг хориждаги қазиб олинувчи активларини бошқариш билан шуғулланадиган «Лукойл Оверсиз» компанияси тузилмалар фаолиятини қайта кўриб чиқди. Бу ҳақда нефть компания раҳбари Вагит Алекперов «Известия» нашрига берган интервьюсида айтиб ўтган.\nУнинг сўзларига кўра, хориждаги бўлинмадан учта асосий бошқарув маркази ажратилди: Дубай, Хьюстон ва Тошкент.\n«Ҳаммаси деярли якунига етказилмоқда. Бизда эндиликда учта алоҳида ҳудуд бор: Хьюстон, Дубай ҳамда Ўзбекистон», - деди Вагит Алекперов.\nМаълумотларга кўра, Тошкентдаги офис Ўрта Осиёдаги бизнесни бошқариш билан шуғулланади. «Лукойл» Ўзбекистонда маҳсулот тақсимоти бўйича битим асосида ишлайди. «Ўзбекнефтегаз» компаниянинг лойиҳалар бўйича стратегик шериги саналади.\nХьюстондаги қароргоҳ эса Америка ва Мексикадаги фаолиятни тартибга солиш билан шуғулланади.\n«Лукойл» эгаларидан бири Леонид Федуннинг нашрга аниқлик киритишича, тузилмаларни қайта кўриб чиқиш бугунги кундаги бозор талаблари асосида амалга оширилган.\nГазета маълумотларига кўра, компания хориждаги барча қайта ишлаш жараёнини Венадаги бошқарув офисига бирлаштирди.


27/Февраль/2021 Иқтисодий дипломатия\n“Namaskar Eurasia Expo” онлайн-кўргазмаси доирасида ташкил этилган Ўзбекистон-Ҳиндистон бизнес-форуми ҳинд оммавий ахборот воситаларида кенг ёритилди\nДЕҲЛИ, 27 февраль. /“Дунё” АА/. Жорий йил 24-26 февраль кунлари Ҳиндистон Савдо-саноат палаталари федерацияси томонидан “Салом, Евросиё Экспо” (“Namaskar Eurasia Expo”) онлайн савдо кўргазмаси ўтказилди, деб хабар қилмоқда “Дунё” АА мухбири.\nУшбу тадбир доирасида Ўзбекистон-Ҳиндистон бизнес-форуми ташкил этилди. Анжуманда Ўзбекистон Савдо-саноат палатаси ва Ҳиндистон Савдо-саноат палаталари федерацияси раҳбарияти, икки давлат элчилари иштирок этди.\nЎзбекистон ва Ҳиндистон ўртасидаги шерикликнинг янада кенгайиши нафақат икки давлат, балки Марказий ва Жанубий Осиё ўртасида ўзаро манфаатли ҳамкорликни янада ривожлантиришга туртки бериши иштирокчилар томонидан таъкидланди.\nМазкур тадбир Ҳиндистоннинг етакчи оммавий ахборот воситаларида кенг ёритилди. Хусусан, “Millenniumpost”, “India News Republic”, “News24x7”, “Outlook India”, “News 18 Business” ва бошқа нашрларнинг электрон саҳифалари ва қатор электрон газеталарда дипломатик ваколатхона раҳбари маърузаси асосида мақолалар чоп этилди.\n“Ўзбекистоннинг Ҳиндистондаги элчиси ҳиндистонлик компанияларни мамлакатнинг турли давлатлар билан ўрнатган эркин савдо шартномаларидан унумли фойдаланишга ва ўзаро манфаатли қўшма инвестиция лойиҳаларини амалга оширишга чақирди. Икки мамлакатнинг иқтисодий ва савдо салоҳияти тўлиқ ишга солинмаганлигини назарда тутган ҳолда, савдо алоқаларини фаоллаштириш учун транспорт алоқаларини тезлаштириш орқали икки иқтисодиётнинг ўзаро алоқаларини кенгайтириш имкониятлари мавжудлигини айтди”, - деб хабар берилган мақолаларда.\nМальта компанияси Ўзбекистон геология ре...\nЎзбекистоннинг Бенилюкс мамлакатларидаги элчихона томонидан мамлакатимиз Геология ва минер...\nХитой компанияларининг Ўзбекистон қурити...\nМамлакатимизнинг Хитой Халқ Республикасидаги элчихонасида «Beijing GOKO Investment Managem...


Авиаҳалокат Қирғизистон халқини яна бирдамлаштирди\nБишкекнинг Дача қишлоғида содир бўлган авиаҳалокат натижасида жабрланганларга кўмак кўрсатиш ишлари давом этмоқда.\nЎзбекистон Қирғизистондаги ягона ўзбек театрига молиявий кўмак кўрсатишини билдирди\nЎшга 15 январь куни ташриф буюрган Ўзбекистон ҳукумати раҳбари ўринбосари Адҳам Икромов икки кундан бери ёпиқ эшиклар ортида қирғизистонлик расмийлар билан учрашувлар ўтказмоқда. 16 январ куни меҳмонлар Ўшдаги Бобур номли ўзбек академик театрига ҳам ташриф буюришди. Театр раҳбари Набижон Мамажонов сўзларига кўра, Адҳам Икромов Ўзбекистон театрга моддий кўмак кўрсатиш ниятини билдирди.\nБишкек яқинида турк учоғи қулаб тушди (ВИДЕО)\nҚирғизистон пойтахтидаги “Манас” аэропорти яқинида Туркияга қарашли Боинг-747 учоғи қулаб тушди. Авиаҳалокат натижасида 40 чоғли одам нобуд бўлгани айтилмоқда. Фавқулодда ҳодиса ортидан “Манас” аэропорти вақтинча ёпилди.\nТожикистонда имом-хатибдан бошқа шахснинг никоҳ ўқиши тақиқланади\nТожикистонлик муллалар яқинда турмуш қураётган ёшларни никоҳ қилиш имконидан маҳрум бўладилар. Бу ҳақда тайёрланаётган қонун лойиҳасида айтилишича, никоҳ ўқиш фақатгина масжид имом-хатиби зиммасига юклатилади.\nИ.Ҳошимжонов: М-39 автойўли очилиши ўзбек-қозоқ дўстлигини янада мустаҳкамлайди\nҚозоғистонлик ўзбеклар 2006 йилда ёпилган М-39 автойўли жорий йил февралида қайта очилишини хушхабар ўлароқ қабул қилмоқдалар.


Президент “Янги Тошкент” режасини ошкор қилди - UzNews.uz\n31 августа, 16:04 858 0\nПрезидент “Янги Тошкент” режасини ошкор қилди\nШунингдек, Тошкент шаҳри яшил ҳудудга айлантирилади.\nБугун, 31 август куни президент Шавкат Мирзиёев иштирокида Қибрай туманида барпо этилган “Янги Ўзбекистон” боғининг очилиш маросими бўлиб ўтди.\nТадбирда давлат раҳбари янги бунёдкорлик режалари ҳақида тўхталиб ўтди.\n“Сизларга анчадан бери ўйлаб юрган бир сирни айтмоқчиман, бугун мавриди келди. Ҳозир кўпчиликда савол туғиляпти – нега бу боғ шаҳардан узоқда? Гап шундаки, биз энди “Янги Тошкент” қурилишларини асосан шу томонда, баҳаво жойларда олиб борамиз. Ҳозирги Тошкент шаҳримизни эса яшил ҳудудга айлантирамиз”, - деди Шавкат Мирзиёев.\nПрезидентнинг таъкидича, Тошкент вилоятида янги олий таълим маскани, аэропорт ва 2025 йилда Ўзбекистон мезбонлик қиладиган ёшлар ўртасидаги спорт мусобақалари учун олимпия шаҳарчаси барпо қилинади.\nҚайд этилишича, боғнинг ўзи ҳам 104 гектарни ташкил қилади ва бу ердаги ободончилик ишлари ҳам давом эттирилади.\n“Худо хоҳласа, яқин 2-3 ой ичида Тошкент вилоятининг Қибрай, Бўстонлиқ туманларининг баҳаво ҳудудларида бажариладиган ишлар режасини тақдим этамиз. Лекин ҳар бир ғиштни халқимиз билан бамаслаҳат қўямиз”, - дея қўшимча қилди президент Мирзиёев.\n23 сентября, 16:18 1312 0\n21 сентября, 09:25 1020 0\n22 сентября, 10:15 883 0\n22 сентября, 21:26 720 0\n22 сентября, 17:34 677 0\n22 сентября, 10:00 452 0\n15 Сентября, Среда 889 0\n15 Сентября, Среда 457 0\n15 Сентября, Среда 532 0\n10 Сентября, Пятница 7159 0\n17 Августа, Вторник 6289 0\n16 Августа, Понедельник 4232 0\n26 Августа, Четверг 1117 3\n31 Августа, Вторник 588 3\n27 Августа, Пятница 1775 2


Қирғизистондаги намойишлар вақтида жароҳатланган шахс 6 октябрга ўтар кечаси вафот этди\nБишкекдаги тўқнашувлардан сўнг 6 октябрга ўтар кечаси жароҳатланган шахс вафот этди. Қирғизистон Соғлиқни сақлаш вазирлиги матбуот маркази жароҳатланган инсонни «Осиё миллатига мансуб номаълум шахс» дея маълумот берган. Хабар қилинишича, у бошидан қаттиқ жароҳат олган.\nВазирлик маълумотларига кўра, жами бўлиб, 6 октябрь куни эрталаб соат 8 га қадар 590 нафар фуқарога тиббий ёрдам кўрсатилди, улардан 439 нафари бирламчи тиббий ёрдам кўрсатилгандан сўнг амбулатория даволанишига юборилди.\n150 жабрланувчи касалхонага ётқизилган, улардан 13 нафари реанимацияда. Беморлар Бишкек Травматология ва Ортопедия илмий-тадқиқот марказида, Миллий касалхонада, 1-сонли шаҳар клиник касалхонасида, шунингдек, Чуй вилоят касалхонасида ва Миллий жарроҳлик марказида жойлаштирилган.\nИжтимоий тармоқларда жабрланганлар орасида врачлар, хусусан, Бишкек шаҳрининг тез ёрдам хизмати ходимлари ҳам борлиги хабар қилинди.\nБишкекдаги Ала-Тоо марказий майдонида 5 октябрь куни парламент сайловлари натижаларига қарши муддатсиз митинг бошланди. Иштирокчилар 4 октябрдаги овоз беришни бекор қилишни ва қайта сайланишни талаб қилдилар.\n6 октябрь ярим тундан кейин намойишчилар «Оқ уй»ни, шунингдек, Миллий хавфсизлик давлат қўмитаси ва КТРК биноларини эгаллаб олишди. Эрталабга яқин «Оқ уй»га яқин жойда ёнғин чиқди ва бир қатор сиёсатчилар қамоқдан озод қилинди.\nМамлакат Президенти Сооронбай Жеэнбеков ушбу воқеалар билан боғлиқ равишда сиёсий кучлар мамлакатда «тинчлик ва барқарорликни» сақлаб қолишига умид билдирди. Ва унинг матбуот котиби Толгонай Стамалиева, давлат раҳбари вазиятни назорат қилади ва «мамлакатни қонуний каналга қайтариш учун барча саъй-ҳаракатларини йўналтиради», деб ишонтирди. Жеэнбековнинг қаердалиги номаълум, аммо унинг матбуот котиби илгари унинг мамлакатда эканлигига ишонтирган эди.\n4 октябрда бўлиб ўтган 120 ўринли парламентга сайловларда 16 партия иштирок этди. Дастлабки маълумотларга кўра, улардан тўрттаси етти фоиз тўсиқни енгиб ўтишди. Булар ҳукуматга яқин Биримдик ва Мекеним Қирғизистон, шунингдек марказчи «Қирғизистон» ва мухолифатдаги «Бутун Қирғизистон» партиялари. Сайловларнинг расмий натижалари 24 октябргача эълон қилиниши кутилмоқда.


2 декабр куни қандай об-ҳаво кутилмоқда? - Zamin.uz\nТошкент шаҳрида ҳаво ўзгариб туради, бироз ёмғир ёғиши мумкин. Шамол ғарбдан 5-10 м/с тезликда эсади. Ҳарорат кечаси 0-2 даража, кундузи 9-11 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 5-10 даража совуқ, кундузи 2 даража совуқ - 3 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 0-5 даража совуқ, кундузи 7-12 даража илиқ бўлади.\nТошкент, Сирдарё, Жиззах ва Самарқанд вилоятларида ҳаво ўзгариб туради, баъзи жойларда бироз ёмғир ёғиши мумкин. Шамол ғарбдан 7-12 м/с тезликда эсади. Ҳарорат кечаси 2 даража совуқ - 3 даража илиқ, кундузи 7-12 даража илиқ бўлади.\nҚашқадарё вилоятида ҳҲаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади. Ҳарорат кечаси 0-5 даража, кундузи 8-13 даража илиқ бўлади.\nСурхондарё вилоятида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади. Ҳарорат кечаси 0-5 даража, кундузи 10-15 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 0-5 даража совуқ, кундузи 5-10 даража илиқ бўлади.\nРеспубликанинг тоғли ҳудудларида ҳаво ўзгариб туради, тоғ олди ва тоғ ҳудудларнинг баъзи жойларида ёғингарчилик (ёмғир, қор) бўлади, туман тушиши мумкин. Шамол ғарбдан 7-12 м/с тезликда эсади. Ҳарорат кечаси 0-5 даража совуқ, кундузи 0-5 даража илиқ бўлади. “Замин” янгиликларини “Youtube”да кузатиб боринг


Анна Герман ҳаёти ва ижодига бағишланган кеча – MILLATLARARO MUNOSABATLAR VA XORIJIY MAMLAKATLAR BILAN DO'STLIK ALOQALARI QO`MITASI\nҲар йили бундай маданий кечаларни уюштириш одат тусига айланиб улгурди. Урганчда туғилган поляк ҳонандасига бағишланган тадбирни ташкил этишда «Светлица польска» Польша Маданият маркази, Польша Республикасининг Тошкетдаги элчихонаси билан биргаликда Ўзбекистон Ёшлар Иттифоқи ҳам қатнашди. «Анна Герман икки ватан: Ўзбекистон-Польша» номи остида 22та суратдан иборат фотокўргазма ҳам томошабинлар диққатига ҳавола этилди. Унда ижодкорнинг Ўзбекистон ҳамда Польшада ўтган ҳаёти ва ижоди акс эттирилган.\nАваз Мансуров, Ўзбекистон давлат консерваториясининг биринчи проректори, профессор:\n-Ўзбекистонда бугун яна битта байрам, мусиқа байрами. Бутун дунёга ўзининг қўшиқчилик санъати, ёрқин ижрочилик истеъдоди билан машҳур бўлган Анна Герман хотираси нишонланмоқда. Авваламбор, тадбирдан кўзланган мақсад маданиятлар яқинлашуви, халқлар дўстлигини мустаҳкамлаш. Қолаверса, Анна Германнинг ижоди қайси миллат бўлишидан қати назар бутун дунё халқларига манзур бўлган. Ҳозирга қадар мусиқа шинавандалари унинг ижросидаги қўшиқларни тинглаб, ёшлик дамларини эслашади. Бугун Ўзбекистонда таълим олаётган ёшлар ҳам Анна Германнинг қўшиқларини репертуарларига киритиб, ўзларининг маҳоратларини оширишмоқда. Хусусан, бизнинг талабамиз, Фериде Гиргин Анна Герман номидаги халқаро танловда Гран-При соҳиби бўлиб қайтди. Ўзбекистон вакили чет элга бориб, шундай танловда ғалабага эришиб келганидан қувондик. У нафақат ўзининг истеъдодини, балки Ўзбекистон маданиятини кенг қамровли эканлигини намойиш этди.\nРеспубликамиздаги санъатга бўлган эътибор натижасида ҳали Анна Германга ўхшаган бутун дунёга таниладиган, халқларга хизмат қиладиган буюк ижрочилар чиқади деб ишонаман.\nБиз эзгулик йўлида хизмат қилаётган ҳар қандай санъат аҳлини биздаги бағрикенглик билан хотирлашга, улуғлашга ҳаракат қиламиз.\nКечанинг бадиий қисмида Ўзбекистоннинг ёш истеъдодлари Анна Архипова, Алёна Тихоненкова, Фериде Гиргин, Феруза Халдарова ҳонанданинг қўшиқларини ижро этишди. Шунингдек, концерт давомида Анна Германнинг сўнгги ижод намунаси ҳам томошабинлар эътиборига ҳавола этилди.\nМ.Улуғбек номидаги Миллий Университетининг


АҚШ Сурия мухолифати легитимлигини тан олди\n11 май 2021, Тошкент вақти: 21:42\nПрезиденти Барак Обама АҚШ Сурия бирлашган мухолифатини сурияликларнинг “легитим вакили” дея тан олганини эълон қилди.\nУшбу қарори билан АҚШ ҳукумати Башар Ассад режимига ўтказаётган босимини янада кучайтирди.\n"Эй-Би-Си" телеканалига берган интервюсида Барак Обама бирлашган мухолифат гуруҳи барча сурияликлар манфаатларини ҳимоя этишини айтиб, гуруҳ халқаро ҳамжамият тарафидан тан олиниши кераклигини таъкидлади.\nАҚШ президенти ушбу қарор билан унинг маъмурияти Сурия бирлашган мухолифатидан юқори масъулият ҳамда мамлакатдаги аёллар ва озчиликлар ҳуқуқларига ҳурмат кўрсатишни кутиб қолишини айтиб ўтди.\nОбама ушбу қарорни чоршанба куни Марокашда Сурия бўйича ўтказиладиган йиғин арафасида эълон қилди. Йиғинда АҚШ ва унинг ҳамкорлари қуролли тўқнашувлар давом этаётган Сурияга гуманитар ёрдам етказиш йўлларини муҳокама этишади.


Эрдўған рамазондан кейин Шушага боришини айтди\n20:19 / 31.03.2021\nТуркия президенти Ражаб Эрдўған рамазон ойидан кейин Шушага боришини айтди. Бу ҳақда Эрдўған видеонконференция тарзида ўтган туркий мамлакатлар ҳамкорлиги норасмий саммитида гапирган.\n«Биродарим Илҳом Алиевни яна бир бор Қорабоғ учун жанглардаги ғалаба билан табриклайман. Насиб бўлса, рамазондан кейин Шушага борамиз ва бу яна бир байрам бўлади. Туркий мамлакатлар бу борада Озарбойжонни қўллаб-қувватлашда давом этиши керак», деган Эрдўған.\n2020 йил 27 сентябр куни бошланиб, 9 ноябргача давом этган Озарбойжон ҳамда Арманистон ўртасидаги Қорабоғ учун урушда айнан Шушанинг забт этилиши ҳал қилувчи қадам бўлган. Ўзининг тарихий ерларини қайтариб олиш йўлида курашган Озарбойжон Шушани қайтиб олгач, Арманистон томони таслим бўлган ва Россия воситачилигида уч томонлама тинчлик шартномаси тузилганди.\nКелишувга кўра, Озарбойжон бир қатор туманларни расман қайтиб олди ва уруш тўхтатилди. Ҳудуддаги тинчликни россиялик «тинчликпарвар кучлар» таъминлаши ва уларга ўнлаб турк аскарлари ҳамроҳлик қилиши айтилганди. Ўтган асрнинг 90-йилларидаги Қорабоғ учун жангларда туркий халқлар учун муҳим маданий шаҳар бўлган Шуша жиддий зарар кўрган. Айни дамда шаҳарда 4 минг атрофида одам яшайди.\nМаълумот учун, Эрдўған ўтган йил 10 декабрда ҳам Озарбойжонда бўлган ва мамлакат президенти Илҳом Алиев билан бирга Қорабоғ учун урашдаги ғалаба шарафига ўтказилган ҳарбий парадда иштирок этганди. Туркия етакчиси Қорабоғдаги уруш бошланиши билан Туркия Озарбойжонга ҳар қандай ёрдам кўрсатишга тайёрлигини маълум қилган. Тахминларга кўра, Озарбойжон томони жангда зафар қучишида айнан Туркия томони тақдим этган учувчисиз дронлар ҳал қилувчи ролни ўйнаган.\n17:17 / 08.11.2020\nАлиев Шуша олинганини эълон қилди. Арманистон рад этмоқда\n09:50 / 25.06.2018\nТуркияда Эрдўғаннинг президент сайловларида ғолиб бўлгани расман маълум қилинди\n08:40 / 25.06.2018\nМҲП Эрдўған партияси билан альянсининг ғалабаси ҳақида эълон қилди


Ўзбекистон чемпионатининг навбатдаги турида футболчиларимиз “Андижон” меҳмони бўлишади. 16 май куни “Соғлом Авлод” ўйингоҳида ўтган баҳсда Эдгар Гесс шогирдлари 2:2 ҳисобида ғалаба қозонишганди. Ўшанда Иброҳим Отахонов, Предраг Вуйович, Сайриддин Ғаффоровларнинг голларига жамоамиздан Мўйдин Мамазулунов ва Шаҳбоз Эркинов жавоб қайтаришган. Эртанги учрашувни Валентин Коваленко бошчлигидаги ҳакамлар бригадаси бошқариб боради. Айни пайтда футболчиларимиз навбатдаги водий "дерби"сига катта иштиёқ билан тайёргарлик кўришмоқда. Зеро, кетма-кет бешта ўйинда учралган мағлубиятлардан сўнг футболчилар муҳим учрашувда ижобий натижага эришиб, мухлирсларимизни хушнуд этишни режалаштиришган. "Лочинлар" "Андижон" билан шу кунга қадар 43 бор ўзаро майдонга тушишган. Бўлиб ўтган учрашувларнинг 22 тасида "Навбаҳор" ғалабани тантана қилган. Ўн икки бор дуранг қайд этилган бўлса, тўққиз ўйинда "Андижон" уч очкони қўлга киритган. Эътиборлиси, ушбу ғалабаларнинг барчасини қўшниларимиз ўз майдонларида қўлга киритишган. Яъни, "Навбаҳор" ўз майдонида андижонликларга шу пайтгача хали ютқазмаган. Тўплар нисбатидаги кўрсаткич эса 68-45, "Навбаҳор" фойдасига. Наманганда ўтган тўқнашувларнинг 22 тасидан\nЖамоаларнинг "Навбаҳор" майдонида ўтган ўзаро ўйинларидаги натижалар қуйидагича кўринишга эга:


Юзни лазерли липосакцияси жарроҳлик қилмасдан тери остидан ёғларни олиб ташлаш усули ҳисобланади. Энг муаммоли ҳудудлар одатда янаклар ва «иккинчи жағ» деб аталади. Ушбу муолажада иккита асосий мақсад мавжуд: эстетик (нозик, тортилган юз) ва ёшартирувчи (эластикроқ тери).\nУшбу муолажа 2 соатдан ортиқ давом этмайди ва маҳаллий оғриқсизлантириш остида амалга оширилади, бу эса «ноқулайлик» ва тиббий манипулация жараёнида оғриқни камайтириш имконини беради. Липосакция жараёнида жарроҳ энг яхши оптик толали микроканнонлар киритади, 1 мм диаметрли терининг кичик пункцияси орқали ишлаб чиқаради. Адипоцитлар мембраналари канула орқали лазер оқими билан йўқотилади. Лазер нурларининг кучи ва йўналиши электрон тарзда бошқарилади, шунинг учун ёғнинг эриши қўшни тўқималарнинг термик жароҳати шаклида оқибатларсиз амалга оширилади. Лазер эримайдиган адипоцитлар таркиби табиий равишда ташқарига оқиб чиқадиган суюқ эмульсияга айланади ёки керак бўлганда ассимиляция аспиратори билан чиқарилади. Шундай қилиб, тери тортилади ва юз аниқ аниқ шаклга киради.\nЁноқ терининг оҳангини пасайиши туфайли, ёноқларни осилиб туриши\nюз териси юмшоқ тўқимасининг осили қолиши\nБеморнинг классик операцияни бажарилишига жисмоний тайёрлиги ёки истаги йўқлиги\nЮрак қон-томир касалликлари, гипертония\nЛазер липосакциясидан сўнг, бемор 3- 4 ҳафта давомида махсус сиқиб турувчи ниқобни кийиш керак. Уни кийиши гематомалар ва юз тўқималарининг шишларини пайдо бўлишидан сақлайди. Операциядан 7 -10 кун ўтгач чоклар (агар мавжуд бўлса) олиб ташланади. Қуёш остида юрманг, ҳаммом ва сауналарни зиёрат қилманг. Минимал муддат - 2 ой. Коррекция қилинган зоналар энг кичик механик шикастлардан ҳимояланган бўлиши керак. Операциядан кейинги биринчи кунларда бошни сал орқага ташлаб ухлаш керак, акс ҳолда юзнинг териси яна осилиб кетиши мумкин. Юзнинг липосакцияси натижалари 2 -3 ҳафта ичида намоён бўлади, ва ниҳоят ярим йил ичида янги шакл шаклланади.


Олдинроқ бу конлардаги олтин заҳиралари 51,7 тонна деб баҳоланган. Геологларнинг баҳолашича, «Юқори Кумарг» ва «Шарқий Дуоба» конларидаги олтиннинг умумий заҳираси 117 тоннага етиши мумкин.\nСўнгги ахборот 28 ноябр куни парламентнинг қўйи палатаси мажлисида Тожикистон саноат ва янги технологиялар вазирининг биринчи ўринбосари Бахтиёр Шарифий томонидан янгради. Шу куни халқ депутатлари августда имзоланган “ресурс услуби” билан ИЭС қурилиши лойиҳасини амалга ошириш тўғрисидаги Тожикистон Республикаси энергетика ва саноат вазирлиги,ХХР “ТВЕА” очиқ акциядорлик жамияти ўртасида имзоланган келишувни ратификация қилишди.\nҚаршилар тожик расмийларини руда конларини, шу жумладан, олтин ва кумуш конларини хитойлик сармоядорларга топширганлари учун бир неча марта танқид қилишган: қазиб олинган бойликлар қайта ишлаш учун мамлакат ташқарисига олиб чиқилади. Бироқ расмийларнинг иддао қилишича, конлар шунчаки совға қилинмаган, бу мамлакат табиий бойликларини сотиш ҳам эмас, балки сармоялар жалб этишнинг янги кўринишларидан бири.\n«Ҳали Совет Иттифоқи даврида ўтказилган дастлабки геолог разведкаси ўтказилган пайтдаёқ улардаги олтин заҳираси 51,7 тонна деб баҳоланган. Сўнгги йил ичида конларни ўзлаштираётган корхона 53 миллион доллар жалб қилиш ҳисобига кўрсатилган заҳираларни 64 тоннагача оширишга муваффақ бўлган. Ҳали тадқиқ қилиш керак бўлган заҳираларни инобатга олган ҳолда таркибида олтин бўлган рудаларнинг умумий миқдори 100 тоннагача етиши мумкин» - дейди Шарифий. Унинг яна айтишича, ТВЕА компанияси йил охиригача олтин қазиб олишга киришади. Тожик расмийларининг тахминларига мувофиқ, Хитойнинг бу компанияси ҳар йили икки ярим тонна олтин қазиб олади.\n2016 йили ТВЕА Душанбеда қуввати 400 МВтга тенг, 349 млн долларга тушган ИЭС-2 қурилишини якунлади. Ушбу суммадан Хитой Эксимбанкининг кредити 331,5 млн долларни ташкил этди. Эришилган келишувларга мувофит, Хитойнинг ТВЕА компанияси “Душанбе-2” ИЭС қурилиши учун сарфлаган маблағларини қоплаб олмагунига қадар «Юқори Кумарг» ва «Шарқий Дуоба» конларидан олтин қазиб олиш ҳуқуқига эга.\nТожик расмийлари ТВЕА сарфлаган маблағларини қоплаб бўлганидан кейин қорлган ресурслар республика фойдасига қазиб олинишига умид қилмоқда. Бироқ ТВЕА раҳбари Чжан Син Хитойдаги stcn.com сайтига айтишича, “агар компания иккилда кондан сарфлаган маблағини чиқариб ололмаса, Тожикистон ҳукумати ТВЕАга бошқа конларни ҳам тақдим этишга розилик берган”.\n«Юқори Кумарг» ва «Шарқий Дуоба» - хитойлик сармоядорларга берилган Тожикистоннинг ягона конлари эмас. Тожикистонда олтиннинг 80 фоиздан кўпроғини қўшма хитой-тожик компаниялари, шу жумладан, Сўғдда “Зарафшон” ва Ромитда “Пакрут” қазиб олади.


Ўзбекистонлик талабалар германиялик оилага тандир қуриб берди\n01:59 / 06.10.2015\nГерманиянинг Мюр-ам-Зее шаҳрида ўзбекистонлик икки талаба Ўзбекистонга меҳри тушган оила учун тандир қуриб берди. Бу ҳақда «Daryo.uz»га Авазбек Мамасаидов маълум қилди.\n«Хива гилами, қизил гулли адрасдан тикилган тўшак-болиш билан безатилган сўри. Хонтахтага дастурхон ёзилган, пахта гулли чойнакка аччиққина кўк чой дамланган. Бундай манзарани оддий бир ўзбек хонадонида учратиш мумкин. Айни дамда Германиянинг Мюр-ам-Зее шаҳрида истиқомат қилувчи Ортслар хонадонида ҳам юқорида айтилган ўзбек миллий буюмларидан бор. Бутун бошли сўридан тортиб ўчоқ-қозон-у кабоб қўрагача топилади. Бир неча кун аввал эса улар ҳақиқий ўзбекча тандирга ҳам эга бўлди», — деб ёзади Авазбек.\nОртслар оиласи иш юзасидан Ўзбекистонда уч йилдан зиёд вақт яшаган ва ватанига ажойиб таассуротлар билан қайтган.\nАвазбекнинг ёзишича, Ортслар оиласи Германияга қайтар экан, эсдалик сифатида ўзи билан кўплаб ўзбек миллий буюмларини олиб кетишга ҳаракат қилди. Натижада хонадонга ташриф буюрган меҳмон уйнинг ҳар жойидан Ўзбекистон тафти уриб турганини ҳис этиши мумкин.